text:
मैथिली जिन्दाबाद!!
भारतीय प्रधानमंत्री नरेन्द्र मोदी प्रति दुनियाक दिवानगी जगविदित अछि। नहि सिर्फ भारतीय बल्कि विश्व भरिक सब देश केर जनता मे मोदी प्रति लोकप्रियता माथ चढिकय बजैत अछि। ई एकटा नेताक आत्मविश्वास आ जन-जन संग लगावक आपरूपी प्रेमक प्रकटीकरण थीक।
सच छैक जे मोदी जाहि कोनो देश वा स्थानक यात्रा पर जाएत छथि ओहि ठामक सेन्टीमेन्ट्स सँ जुड़ल भावुक अनुभूति लोकक सोझाँ रखैत छथि। एहि मे हुनकर भीतर रहल सहज प्रेम केँ अपना सँ जुड़ल बुझि लोक मे हुनका प्रति सिनेहक दिवानगी आर तरंत उत्पन्न करब स्वाभाविके अछि।
कहल जाएत अछि जे नरेन्द्र मोदी हिमालय मे तपस्या सँ लैत दर्शन योग्य विभिन्न स्थलक भ्रमण पूर्वहि संपन्न कय चुकल छथि। नेतृत्व मे एलाक बाद वैह विभिन्न अनुभवकेँ प्रकट करैत जन-जन केर मन मे ओ अपन स्थान बनाबय मे महारत हासिल केलैन अछि। आलोचना कएनिहार हुनकर एहि लोकप्रियता केँ जुमला आर झाँसा आदिक विशेषण सँ संबोधित करैत हुनकर कर्मठता पर भले प्रश्न ठाढ करैत हो, लेकिन दुनिया भरि मे एतेक कम समय मे भारतक स्थान सेहो उच्च कएनिहार प्रधानमंत्री मोदी मे जरुर देवत्व हासिल अछि, ई कहल जा सकैत छैक।
मोदीजी केर वर्तमान बेलायत केर यात्रा पर सेहो अनेको प्रकारक द्विपक्षीय समझौताक संग-संग विदेशी लगानीक मात्रा बढेबाक कार्य कैल जायत। एकर संग मोदीक स्वागत आ सत्कार सँ दुइ देशक बीच दोस्ताना संबंध केँ उच्च प्राथमिकता देल जा रहल स्पष्ट अछि। मोदी व बेलायती प्रधानमंत्री कैमरून आपस मे बेसी समय संगे बितेता, कारण मोदीक रात्रि विश्राम सेहो कैमरून केर निजी फार्म हाउस मे राखल गेल छैक। तहिना मोदीजी केर दर्शन व संबोधन सुनबाक लेल करीब ७०००० दर्शक केर सहभागिताक बीच वेम्बली स्टेडियम मे संभव होयत।
एहि यात्रा केँ हलाँकि राजनीतिक उपयोग करबाक लेल सेहो ब्रितानी प्रधानमंत्री कैमरून केर प्रयास होयत, लेकिन ईहो लाभ दुइतर्फा होयत। जतय १८९२ मे भारतीय मूल केर एकमात्र सांसद सदस्य दादाभाइ नौरोजी छलाह, ताहिठाम वर्तमान समय मे करीब १० सांसद भारतीय मूल केर अछि आर ई संख्या आगामी समय मे आरो बढबे करत यैह संभावना देखायल जा रहल अछि। ब्रिटेन मे भारतीय आप्रवासीक संख्या काफी अछि आर वर्तमान समय मे हिनका लोकनिक राजनैतिक सामर्थ्य केँ कियो नकारि नहि सकैत अछि। मोदीक स्वागत आर विभिन्न कार्यक्रम सँ एहि वर्ग केँ अपना पक्ष मे करबाक एकटा मंत्रणा सेहो संभव अछि।
हर तरहें मोदीक एहि यात्रा सँ दुनू राष्ट्र बीच संबंध सुमधुर होयबाक संग देशक विकास दर मे उल्लेखनीय वृद्धि होयब सुनिश्चित अछि।


c: text/html

text:
औरंगाबाद । औरंगाबाद जिला क बड़ेम मे भारतीय रेल आ बिहार सरकार क संयुक्त उपक्रम क रूप मे नेशनल थर्मल पावर कार्पोरेशन क प्रस्तावित दूटा थर्मल पावर परियोजना स क्षेत्र क तस्वीर आ तकदीर बदलि रहल अछि। एहि परियोजना क स्थापना स क्षेत्रीय नागरिक मे खासा उत्साह अछि आओर एखन धरि अति पिछड़ल एहि क्षेत्र क लोक विकास क कल्पना करिकए हर्षित छथि। क्षेत्रीय विकास समिति क अध्यक्ष लव कुमार कहैत छथि जे क्षेत्रीय किसान दूनू परियोजना क स्थापना मे मदद लेल हाथ बढोने छथि आ परियोजना क लेल स्वेच्छा स अपन जमीन देबा लेल तैयार छथि। दूनू परियोजना क स्थापना भेला पर क्षेत्र मे विविध प्रकार क रोजगार क अवसर बढ़त, जाहि स एहि ठामक अर्थ व्यवस्था काफी सुदृढ़ हेबाक उम्मीद है। संगहि एहि परियोजना क स्थापना स बिहार बिजली क मामला मे न केवल आत्मनिर्भर होयत, बल्कि पड़ोसी राज्य आ देश कए बिजली देबा मे सेहो सक्षम होयत। सूत्र कहैत अछि जे भारतीय रेल बिजली कंपनी लिमिटेड कए थर्मल पावर प्रोजेक्ट स्थापित करबा लेल कुल 1544 एकड़ भूमि क आवश्यकता छैक, जाहिमे 800 एकड़ भूमि क अधिग्रहण भ चुकल अछि आ शेष भूमि क अधिग्रहण क कार्रवाई जारी अछि। अधिग्रहित भूमि क बदला मे किसान कए मुआवजा देल जा रहल अछि। संगहि जमीन देयवाला लोकक बच्चा कए आईटीआई मे शिक्षा ग्रहण करबा लेल छात्रवृत्ति क व्यवस्था कैल गेल अछि।
एनटीपीसी क अधिकारी कहैत छथि जे भारतीय रेल क सहयोग स नवीनगर मे एक हजार मेगावाट विद्युत उत्पादन क्षमता वाला सुपर थर्मल पावर प्रोजेक्ट क निर्माण पर लगभग 53 सौ करोड़ टका खर्च होयत। ओ कहला जे भूमि हस्तांतरण भेला स आब एहि परियोजना क निर्माण कार्य गति लेत। संगहि परियोजना स्थल क इर्द-गिर्द गाम क सड़क निर्माण, स्कूल व सामुदायिक भवन क निर्माण, प्रकाश आ पेयजल क आपूर्ति व्यवस्था, तकनीकि शिक्षा क लेल आईटीआई क स्थापना, क्षेत्र मे चलंत अस्पताल क संग-संग स्थाई चिकित्सालय क स्थापना कैल जा रहल अछि। सूत्र कहैत अछि जे परियोजना स्थल स जिला मुख्यालय आ प्रखंड मुख्यालय बारून कए जोड़बा लेल नीक सड़क, सार्वजनिक पार्क क निर्माण आ चौक-चौराह क सौंदर्यीकरण, बारूण स्थित विद्युत सब स्टेशन क गुणवत्ता मे सुधार क लेल आर्थिक व तकनीकि सहायता सेहो क्रमवार उपलब्ध कराउल जाइत। विभागीय अधिकारी कहला जे एहि परियोजना स 2012 तक विद्युत उत्पादन क कार्य प्रारंभ भ जाइत। एहिना परियोजना स्थलक लग मे बिहार सरकार आ एनटीपीसी क सहयोग स एक आओर मेगा थर्मल पावर प्रोजेक्ट स्थापित करबाक योजना अछि। बारूण प्रखंड मुख्यालय स दक्षिण बिहार सरकार क सहयोग स 1980 मेगावाट विद्युत उत्पादन क्षमता वाला सुपर थर्मल पावर परियोजना लगाउल जा रहल अछि। एकरा लेल 660 मेगावाट क 3 इकाई स्थापित भ रहल अछि। एहि परियोजना क स्थापना पर 15 हजार करोड़ टका से अधिक खर्च हेबाक उम्मीद अछि।

robotstxt: allowed

filter: keep


text:
विशेष संपादकीय
– किसलय कृष्ण, समाचार संपादक, मैथिली जिन्दाबाद!!
डीडी मैथिली चाही, चाही हमरा एम्स……. हे स्मार्ट सिटी आ एम्स त चाहबे टा करी, … आौर किछु नहिं तऽ प्राथमिक शिक्षामें मैथिलीये द’ दिअ ! हम सभ सात करोड़ मैथिली भाषी अपन अधिकार लेल लड़ैत रहब आ बेगूसराय, खगड़िया, किशनगंज आदिक विलग टोन कैर मैथिली पर प्रश्न चिन्ह उठबइत रहब, पंचकोसी आ भदेशी भाषाक विषवमन क’ पहिनहि सत्यानाश क’ चुकल छी हम सभ मिथिला आ मैथिलीक ! तीन टा रेडियो स्टेशन भेटल हमरा सभकेँ ….. दरभंगा, भागलपुर आ पूर्णिया (अल्पकालिक) ! कि भेल एहि रेडियो सभक स्थिति ??? भाषायी अंतर्द्वन्दमे भागलपुर केर मुख्य स्वर अंगिका ( मैथिली साहित्यक महंत सभक दोहरा मापदंडक फलस्वरूप विलगित मैथिली ) बनल ! पूर्णिया हिंदीक पेटमें गेल आ रेडियो दरभंगा…..? किबोर्ड केर बटम केँ टीपैत हंसी लागि रहल अछि….. बज्जिकाक कोरामें बैसि कखनो – कखनो मैथिलियो भाखैय’…..!
आश्चर्य तखन लागत जखन बज्जिका कविता आ गीत प्रस्तुतिमे चाँद हरियरकी नेमरि लेल मैथिलीक स्थापित नामो सभ अपन तृष्णाक त्याग नहिं क’ पबैत छथि ! सांझ मे मंच पर डील अपन भाषण आ पहिरल पागके कोठी कान्ह पर राखि भाषाक सत्यानाश मे कोनो टा कोताही नहिं करैत छथि आ हम सभ…? फेसबुक आ आन सोशल मीडिया पर अपन माँग केर झुनझुन्ना झनझना क’ व्यस्त आ मस्त रहबाक अभ्यस्त भ’ गेल छीं ! वाह रे हम… वाह रे हमर लाइक… वाह रे हमर कौमेंट्स…!
अधिकार लेल मात्र फेसबुक आ कि अखबार नहिं , सहरजमीन पर आंदोलन करय पड़त आ से मैथिलमे ओ कुब्बत सेहो छै ! कंदर्पीघाट युद्धमे सत्तर सेर जनेऊ शोणित में सानाल भेटल छलैक… झारखंड राज्य आंदोलनक पहिल शहीद पं. सदानन्द झा एखनो ललकार द रहला अछि.. जे आंदोलन सं सभ किछु भेटत… मुदा ताहि लेल ओहि सात करोड़ मैथिल सर्वहारा केँ बुझाबय पड़त जे भाइ रे तोरे नऽ मैथिली असली छौक, तोंहुँ मैथिल छह हउ भाय…. पंजाब वाला पंजाबी, बंगाल वाला बंगाली त’ मिथिला वाला अपना आउर मैथिल भेलियै भइया मोरे….. ई बरगाही नेता आउर अपन रोटी सेकयमे फूट डालैत छह ! हँ… बन्धु सांच यैह छै जे हम सभ माँग केर बहन्ने समय कतिया रहल छीं ! हमरा सभक सभ माँग कैर निदान स्वयं अपना लगे मे अछि…….
मैथिलीक एक कवि केर उक्ति छनि जे ….” यौ पंडित जी पतरा देखू , कहिया धरि सरकार चलत ! बदलत जं नहिं गमक लोक त’ की बदलि सरकार करत !” ई यथार्थ छैक….. एक बात कहू जे सभ ऐखन समाचार पढ़ि रहल छी, ओहिमे सं कतेक लोक केर धिया-पुता सरकारी विद्यालयमे अछि ??? जखन प्राइवेट दुकाने मे अछि बच्चा… त’ ग्रुप बनाबु आ घोषणा करू जे विद्यालय प्राथमिक शिक्षाक माध्यम सँ मैथिली राखत.. ओकरे मे हमरा सभक बच्चा नाम लिखाओत…. देखि लेब जे स्थिति कोना बदलि जाइत छैक ! तहिना पहिने अपन रेडियो स्टेशन केँ पूर्ण मैथिलीकरण कराबु, फेर डी डी मैथिली सेहो लेब ! मैथिली सिनेमा लेल परदा नसीब नहि आ गम हमारा आ नाम तोहड़ा केर तर्ज पर आन भाषा केर फ़िल्म चलैत अछि…एकर विरुद्ध जं-आंदोलन करू हुंकार संग ! मैथिली आकि मिथिला आंदोलन सं ज़ुडाल सभ संस्था
आ कि पार्टी केर जहिया घोषित मिथिला केर एक-एक प्रखंडमे कमिटी आ कार्यकर्ता तैयार भ’ जायत … तकर पंचमा साल मिथिला
राज्य………..!!! नहि त’ हम सभ एहिना झुनझुना बजबैत अपने सुनेत रहब……..!!


text: पटना । कृषि विभाग जैविक खेती कए बढ़ावा देबा लेल नव पहल केलक अछि। राज्य क प्रत्येक जिला स एकटा गाम क चयन करि लेलक अछि। एहि ठाम जैविक गाम घोषित करि 12 सूत्री कार्यक्रम आयोजित कैल जाइत। जैविक गामक लेल पटना जिला क बाढ़ प्रखण्ड अन्तर्गत दहौर गांव क चयन कैल गेल अछि। एकर संग-संग नालन्दा जिला अन्तर्गत नूरसराय प्रखण्ड क मुजफ्फरपुर आ भोजपुर क गुलजारपुर शामिल अछि। चयनित जैविक गाम मे बक्सर क हेमदापुर,रोहतास क सिंगुही, कैमूर क दूबे का सरैया, गया क घटाडीह, अरवल क कयाल, जहानाबाद क नरायणपुर, नवादा क परतोकरहरी, सारण क पंडितपुर, सीवान क जसौजी खूर्द, गोपालगंज क बेलसंड, मुजफ्फरपुर क गायघाट जाता, पूर्वी चम्पारण क सरया बदुराहा, पश्चिमी चम्पारण क रूलही, सीतामढ़ी क अदखन्नी, शिवहर क कोछिया, वैशाली क राजापाकड़, खगडिय़ा क चंदरनगर, कटिहार क सिरसा, मधेपुरा क राजगंज, किशनगंज क गोपालपुर, पूर्णिया क सहसौल, सुपौल क वैसी, सहरसा क कपस्या, लखीसराय क लय, जमुई क पतौना, शेखपुरा क सादिकपुर, बांका क हेटचादन, मुंगेर क खुदिया, भागलपुर क इब्राहिमपुर, बेगूसराय क गाड़ा, समस्तीपुर क केवटा, मधुबनी क कपरिया, दरभंगा क गौसाडीह आओर अररिया क नरपतगंज शामिल अछि। कृषि मंत्री रेणु कुमारी कुशवाहा क अनुसार समस्तीपुर जिला अन्तर्गत ताजपुर प्रखण्ड क जैविक गांव कोठिया कए आदर्श जैविक गाम मानैत एहि गाम क चयन भ्ेल अछि। कृषि विभाग द्वारा जैविक गाम मे 15 स 17 फरवरी तक एक दिवसीय जागरुकता कार्यक्रम क आयोजन होएत। एकर दायित्व जिला उद्यान पदाधिकारी कए सौंपल गेल अछि।


text:
अहमदाबाद। 16 जनवरी। विश्व हिंदू परिषद केँ अंतरराष्ट्रीय कार्यकारी अध्यक्ष प्रवीण तोगड़ियाक गुमशुदगी ल'केँ कैल्हि दिन भरी गहमागहमी केर माहौल रहल। विश्व हिंदू परिषद केँ विरोध-प्रदर्शन आओर बहुत रास अफवाहक बीच तोगड़िया राति लगभग 9 बजे अहमदाबाद केँ शाही बाग इलाका मे बेहोशीक हालत मे भेटला। फिलहाल ओ अस्पताल मे भर्ती छथि, जता हुनकर हालत स्थिर बताओल जे रहल अछि। एखन धरी पता नहि चलल अछि कि लापता होयबाक दौरान ओ कता रहला आओर हुनका की भेल छल?
प्राप्त जानकारी केर मुताबिक कियो फोन करीकें हुनकर बेहोश होयबाक जानकारी देलक आओर फेर ऐंबुलेंसक माध्यम सँ हुनका अस्पताल लाओल गेल। अहमदाबाद पुलिस केँ क्राइम ब्रांचक सूत्रक मुताबिक हाइपोग्लाइसीमिया (कम शुगर लेवल) केर शिकायतक बाद तोगड़िया बेहोश भ' गेल छला। अचेत अवस्था मे भेटल वीएचपी नेता केँ इलाजक लेल चंद्रमणि अस्पताल मे भर्ती कराओल गेल अछि।


text:
नवका- पुरनका लेख सर्च करु...
नञि बनि पाएत मिथिला राज्य
एक जून के पुनौराधाम सं शुरू भेल ई रथ यात्रा 10 जून के सहरसा मे खत्म होएत. मिथिला राज्य निर्माण के लेल आंदोलन सं जुड़ल लोक के कहनाए छनि जे मिथिला के संग भेदभाव भ रहल अछि.
सात करोड़ मैथिली बाजय वाला इलाका होए के बादहुं मिथिला के अलग राज्य नहि बनाएल गेल अछि जखन कि संविधान तक मे जनसंख्या के आधार पर
राज्य बनाबए के बात कहल गेल अछि.
रथ निकालय वाला लोक के इहो कहनाए छनि जे एहि सं मिथिलाक प्राचीन गौरवशाली संस्कृति के खत्म होए के संकट पैदा भ गेल अछि. बिना अलग राज्य बनने मिथिलाक विकास नञि होएत.
मुदा सवाल अछि जे मिथिला राज्य बनत की? किएक बनय मिथिला राज्य? कि राज्य बनला पर मिथिला सेहो झारखंड जकां अराजकता के हाल मे नञि पहुंचि जाएत?
कि मिथिला मे कोनो एहन नेता...लीडर अछि जिनका पूरा इलाका मे मान्यता छनि? कोनो एहन नेता छथिन्ह जिनका एक इशारा पर पूरा मिथिला उठि ठाड़ भ जाए?
कोनो एहन नेता छथिन्ह जे सच मे मिथिला के विकास के रास्ता पर ल जाए मे सक्षम छथिन्ह? कि राज ठाकरे जैसन कोनो लीडर अछि जे मैथिली-मिथिला के लेल सरकार के चुनौती द सकय?
केना बनत मिथिला?
अहां खुद सोचिऔ...पूरा मिथिला मे कोनो ऑफिस...दोकान...स्टेशन...बस स्टैंड मे मैथिली मे लिखल किछ मिलैत अछि अहां के? कि अहां के पूरा इलाका मे कतहुं... कोनो पोस्टर- बैनर मैथिली मे लिखल मिलैत अछि.
कि मिथिला मे बच्चा के प्राइमरी स्कूल मे मैथिली पढ़य लेल मिलय छनि? कि कोनो स्कूल-कॉलेज मे मैथिली अनिवार्य अछि? मन अछि तं पढूं नहि तं कोनो बात नञि.
आखिर बच्चा सभ मैथिली पढ़बो किएक करताह...ई रोजगार सं तं जुड़ल नञि अछि. पढ़ि क कोन फायदा... जखन रोजगार- नौकरी नञि मिलत.
मैथिली मे कइटा पेपर...चैनल निकलैत अछि? आंगुर पर गिनय लायक अखबार...पत्रिका अछि आओर चललौं अ अलग राज्य बनाबए. सोचिऔ.
मैथिली मे लsद क एकटा सौभाग्य मिथिला चैनल अछि. अछि तं मैथिली चैनल मुदा बेसि प्रोग्राम दोसर भाषा मे देखय लेल मिलत.
दरभंगा से मिथिला आवाज अखबार निकलय के शुरू भेल अछि. धन्य सीएम झा जी जे एहि अखबार के निकलालखिन्ह. मुदा कतेक दिन चलत तकर ठिकान नहि.
ईश्वर सं तं इहे प्रार्थना जे कम सं कम ई अखबार चलय नञि तं फेर कोनो दोसर आदमी मैथिली मे अखबार निकालय के हिम्मत नञि करताह.
लोक सभ मैथिली के जगह हिंदी अखबार खरीद पढ़य छथिन्ह. एकर एक कारण हमरा जकां लोक के मैथिली पढ़य-लिखय
नञि अनाए सेहो अछि.
जखन मैथिली मे पढ़ाई नहि होएत तखन पढ़य आएत केना आओर अखबार खरीद पाई बरबाद किएक करब. एहन मे मैथिली मे केना कोनो अखबार-पत्रिका निकलत.
दोसर बात ई जे अलग राज्य बनत तं किनका मुख्यमंत्री बनैबन्हि. कीर्ति झा आजाद... शकील अहमद... हुकुमदेब नारायण यादव... अली अशरफ फातमी जैसन नेता के...जे अखन धरि इलाका के विकास लेल किछ नहि करि सकलाह.
अखन मिथिलाक कोनो एहन नेता नहि छथिन्ह जे नरेन्द्र मोदी...रमन कुमार...शिवराज सिंह जैसन इलाका के विकास करय लायक होएताह.
अखन मिथिलाक जतेक एमपी...एमएलए छथिन्ह ओहि मे सं कोनो विकास पुरुष लायक नहि छथिन्ह.
कि अहां के लगैत अछि जे मिथिला मे कोनो एकटा एहन नेता छथिन्ह जे विकास पुरुष बनि सकय छथिन्ह आ हुनका मे ओ सामर्थ्य छनि? एना मे केना बनत मिथिला?
2 टिप्पणियां:
Hum ahan se 100% sahmat chhiजवाब देंहटाएं
- बेनामी10 जून 2013 को 3:59 pm
हितेंद्र जी, हमर गाम मिथिला इलाका में य। पर दुखक बात इ कि मैथिली लिखे बाजे में हम अभागा छि। रांची में एखन मिनवास करे अछि। पहलूक बेर अहां के कोनो विषय पर लिखेक प्रयास केलों य। व्याकरणक गलती नय देखब।जवाब देंहटाएं
मुदा मिथिला राज्यक प्रसंग में अहां जे कहलों, सब सहमत अछि। एकदम सटीक बात। अहां के कहनाय कोनो कथन भर ना अछि। गंभीर विचार आ आत्मचिंतन के मुदा अछि। एकटा-दूटा लोगक मिथिला राज्यक गीत गबेय स कोनो परिणाम न मिल सके य। रांची के उदाहरण अछि जे वि़द्यापति समारोह अप्रैल महिना में दो-तीन दिन के होय। एकटा-दूटा मधुश्रावणी, जानकी नवमी सनक कोनो कार्यक्रम भ जाइय। बाकी बारहों माह कतो-कतो स मांग उठाबल जाइय जे मिथिला क दोसर राजभाषा के दर्जा देल जाय। एकर बातक कोनो सुनवाई मुख्यमंत्री स ल क राज्यपाल के तरफ से देखेल न मिल य। आखिर कोना? विद्यापति समारोह में, कैलेंडर विमोचन या आउर कोनो समारोह, कार्यक्रम में पुरुष टा हाजिरी देल आबे य। परिवारक लोग क कोनो कारणक नय आने य। उहो में 10 में दूटा-चार टा त आपस में हिंदी में बात करत। विद्यापति समारोह के आयोजन में सक्रिय लोकक में अधिकतर कोनो पार्टी से जुड़ल अछि। कार्यक्रम के आयोजन क्रम में अपन मनक नेता, सांसद का निमंत्रण दे छेत। मुख्य अतिथि तक बनाल जा अछि। अपन राजनीतिक जमीन तैयार करेक प्रयास होछे। राह में अपन समाज के कियो मिलत त कायदा स मैथिली में न बल्कि हिंदी में बात करत।
समाजक कोनो लोगक एठां ब्याहक, मुुंडन कार्यक्रम हात त वहुठां ‘बफे’ सिस्टम स्टाइल। मतलब जाव, आषीर्वादी दियो, अपना तरीका से खाव, निकलू। कोनो व्यवहारक, विचारक, आवभगत के रस ना मिलत। अपना इलाका के गांवो-घर में आब भोज-भातक जगह बफे सिस्टम घुस गेल अछि। पावनक-त्योहारो के दिन जिंस-पैंट, फुलपैंट-षर्ट में नजर आत। धोती-कुर्ता, पाग आब न सम्हरे य। मेहमान घर आबेय त कोल्डड्रिंक, चाय से कोरम करल जाय य। पान, माछ, मखानक रिवाज नसीब से कतो-कतो देखे’सुनेल मिले य। मुदा जब हमहीं सब आपस में जुड़ल ना अछि, अपना भाषाक लेल स्नेह, सम्मान घेट गेल अछि त मिथिला राज्यक वास्ते जे सब प्रयास छै, ढपोरषंखी बेसी लगय य। मैथिली राज्यक मिषन एखन दूरक कौड़ी य।


text:
मैथिलीक महान-माजल-निस्सन-निस्स्वार्थ सांगोपांग-समर्पित रंगकर्मी श्रीकान्त मंडल
(जनवरी 1936
- 7 जनवरी 1994)
-भास्करानंद झा भास्कर
साल्ट
लेक
, कोलकाता
श्रीकांत मंडलजी (1936-1994)क
नाम मैथिली रंगमंचक इतिहासमे बहुप्रतिभाशाली-बहुआयामी महान-माजल-निस्सन-निस्स्वार्थ सांगोपांग-समर्पित रंगकर्मी के रुपमे स्वर्णांकित अछि। कलकत्ताक मैथिली नाट्यांदोलन
के सक्रियता, गतिशीलता तथा नव आलोक प्रदान करबामे हुनक सहयोग
अन्यतम रहल छन्हि। मैथिलीक संस्था-संगठनक गठन,पोथी प्रकाशन, नाट्य-मंचन,
अभिनय-निर्देशन, मंच-आलोक व्यवस्था ओ प्रबंधन सभ क्षेत्रमे हुनक विशिष्ट- उत्कॄष्ट योगदान-अवदान रहल छन्हि। मैथिली रंगमंचक हुनक
अतुल्य समर्पण हुनका विशेष बनबैत अछि। इएह कारण छैक जे आइ ओ मैथिली रंगमंचक उन्नयन
एवं विकासमे सर्बाधिक योगदान देनिहार रंगकर्मीक नामसूचीमे चर्चित-सुप्रतिष्ठित नाम छैथ।
मैथिलीक अपन गौरवपूर्ण
इतिहास आओर समृद्ध साहित्य रहल अछि । आधुनिक भारतीय भाषादिमे मैथिली नाट्य-सम्पदाक गौरवशाली परम्परा आ ओकर विशाल पृष्ठभूमि एहि साहित्यक प्रारंभिकावस्थासँ
अविच्छिन्न रूपसँ चलैत आबि रहल अछि। मैथिली नाटक आ
रंगमंचक इतिहास ज्योतिरीश्वरक “धूर्त समागम” आ अंकिया नाटसँ प्रारम्भ होइत अछि। मुदा बीसम शताब्दीक आरंभिक चरणमे मैथिली
नाटकक, एकांकी आ रंगमंचक दिशामे साहित्यिक अन्यान्य विधादिक
अपेक्षा अत्यंत तीवर्गितसं प्र प्रगति पथपर अग्रसर भेल। मैथिली नाटकक प्राचीन परम्पराक
टिमिटमाइत लौकेँ एहि युगमे नव प्रकाश भेटल। भारतीय स्वतंत्रता आंदोलनक गतिविधि सभ के
प्रभावक कारणॆ बीसम शताब्दीक छठम-सातम-आठम दशकमे मैथिली नाट्य रचना तथा मंचनक
दिशामे सक्रियतासं वृद्धि भेल । विभिन्न संस्था द्वारा नाट्यरचना तथा नाट्यमंचनक आयोजन
सं आधुनिक मैथिली नाटकक विकासमे गति
आयलैक। नवजागरणक एहि पृष्ठभूमिमे अनेकानेक प्रतिभासम्पन्न रंगकर्मी आ नाट्य-निर्देशकक पदार्पण भेल। हुनका लोकनिक तत्परता ओ दक्षता सं आधुनिक मैथिली नाटकके
प्रेरणा आ मार्गदर्शन भेटलैक । नवजागरणक समयमे मैथिली रंगमंचक विकासक दिशामे कलकत्ताक
किछु मैथिली संस्था आ दूरदर्शी रंगकर्मी अग्रणी भेलाह। कहबाक आवश्यकता नहि जे मैथिलीमे
व्यावसायिक रंगमंचक घोर अभाव रहल अछि मुदा तईयो अव्यावसायिक रंगमंचक कलाकारलोकनिक एकरा
प्राणवंत बना क’ रखने छैथ से बड्ड स्तुत्य अछि। याद रखबाक चाही
जे समकालीन मैथिली रंगमंचक विकासमे कलकत्ताक योगदान- अवदान अविस्मरणीय
रहल अछि। मैथिली आंदोलन सं ल’ क’ पोथी प्रकाशन
आ नाट्यमंचन धरि कलकत्ताक भूमिका महत्वपूर्ण रहल अछि। कलकत्ताक पावन धरती पर अभरल अनेक
सुयोग्य रंगकर्मी आ नाट्य निर्देशक लोकनिक सभमे श्रीकान्त मंडलजीक नाम बड्ड प्रमुखता
आ सम्मानसं लेल जाइत अछि। श्रीकान्त मंडलजी मैथिली रंगमंचक शलाका पुरुष, मैथिली रंगदर्शनक पुरोधा रंग-शिल्पी, कुशल नाट्य निर्देशकके रुपमे विख्यात छैथ। वीरेन्द्र मल्लिकक शब्दमे,
“मैथिली रंगमंचक सम्बर्द्धनक प्रति सम्पूर्णत: प्रतिबद्ध, मैथिल सांजक विकासक लेल सतत समर्पित
, आ मैथिली साहित्य एवं पत्रिकाक लेल सर्वदा प्रस्तुत श्रीकान्त मंडलजी
स्वयंमे एकटा जीवन्त व्यक्तित्व छलाह- अदम्य ऊर्जा सं दीप्त,
जिजीविशा सं पूर्ण, हंसमुख, मिलनसार, व्यावहारिक आ सामाजिक लोक।“ कलकत्तासं शुरु भ’ मैथिली रंगमंचक आभा पटनाक धरती पर पसरल आ मैथिली नाटक
अपन नव करौट लेलक।
श्रीकान्त मंडल जीक जन्म
मधुबनी जिलान्तर्गत मिथिलाक विख्यात गाम सरिसब पाही मे 10 जनवरी 1936 के भेलनि। सरिसब पाही एक सं एक मिथिला विभूतिक जनम स्थलीक रुपमे विदित अछि।
मंडल जी दरभंगा राज हाइ स्कूलसं शिक्षा ग्रहण केलाक बाद जीविकोपार्जन हेतु 1954 मे कलकता चलि अयलाह आ एहि भूमिके अपन कर्मभूमि बनेलाह । अतय अयला पर हुनका
भारत सरकारक एकटा अनुसंधान संस्थान, सीएसआईआर-केंद्रीय
काँच एवं सिरामिक अनुसंधान संस्थानमे नौकरी भेटलनि आ मृत्युपर्यंत (7 जनवरी, 1994) काज करैत रहलाह। भारतक
सांस्कृतिक राजधानी कलकत्ता ओहि समयमे मिथिला-मैथिली अंदोलनक
एकटा प्रमुख केन्द्र छलैक। मैथिली आंदोलनक सशक्त माध्यमके रुपमे रंगमंचक विकासक लेल काज प्रारंभ भेल
छल। नाटक देखबाक लेल बेसी सं बेसी लोकक जुटान होइत छल। रंगमंचक माध्यमसं आंदोलन बात
आ उद्देश्य आम जनता (मैथिल)क कान, हृदय आ दिमाग तक पहुंचाबयमे
बड्ड उपयोगी माध्यम मानल जाइत छैक आ कलकत्तासं प्रारंभ मैथिली आंदोलनक माध्यम सेहो
बनल। मैथिली रंगमंच मैथिलीकें अपन प्राप्तव्य सम्मान दियैबाक लेल आनोलन केलक । मैथिलत्वक
भाव जागृत करबाक लेल, सजग मैथिल बनेबाक लेल मैथिली नाटकक सहारा
लेल गेल। शुरु शुरुमे नाटकक मंचन असंगठित, अव्यवस्थित रुपमे होइत
छल। 1953 ई मे “पंडित जी”, “छींक” आ “उगना”क
मंचन भेल छल मुदा नाट्यमंचन सुचारु रुपसं करबाक लेल तत्कालीन रंगप्रेमीसभके
एकटा नाट्य- संस्थाक खगता बुझेलनि आ एहि खगताक पूर्ति करबाक बास्ते
1959
मे
मिथिला कला केन्द्रक नाम सं एकटा नाट्य-संस्था गठित कयल
गेल। श्रीकान्त मंडलजी एहि संस्थाक संस्थापक सचिव बनलाह। एहि संस्थाक मुख्य उद्देश्य छल नाट्याभिनय ओ नाट्यलेखनक
संग संग नाट्यप्रकाशन। मिथिला कला केन्द्र द्वारा मंडलजीक सचिवत्वमे रंगमंचक दिशामे उत्साहवर्द्धक
आ क्रान्तिकारी डेग उठाओल गेलैक। एहि प्रकारे, चाकरी करैत मंडलजी
अपन मिथिला-मैथिली अनुरागकें जीबंत बनौने रहलाह। वस्तुत: जे व्यक्ति चाकरी करैत मिथिला- मैथिलीक सेवामे सदैव
तत्पर रहैया ओकरा मिथिलाक इतिहास कहियो नहि बिसरैत अछि। इएह कारण थिक जे आइ
श्रीकान्त मंडलक उत्कॄष्ट योगदान संग हुनक नाम स्वर्णांकित अछि।
एहि ठाम एहि बातकें स्पष्ट
करब आवश्यक अछि जे श्रीकान्त मंडलजी मिथिला-मैथिलीक समर्पित सेनानी
बाबू साहेब चौधरीक प्रेरणासं मैथिली आदोलनमे भागि ल’ अपन योगदान
दैत रहलाह। ओहि समयमे बाबू साहेब चौधरी ब्राह्मण- कर्णकायस्थेतर
कतेको नवयुवककें जेना बाराहिल मंडल, मॊहम्मद अब्दुल्ला,
विन्देशवरी मंडल आदिकें मिथिला-मैथिलीक आंदोलनमे
शामिल होबय लेल अनुप्रेरित कयने छलाह। तैं हुनका मिथिला –मैथिली
दिस अनुप्रेरित करबाक श्रेय स्वनामधन्य बाबू साहेब चौधरीके जाइत छनि। श्रीकान्त मंडलजी
अपनक प्रतिभा, ऊर्जा, जिजीविषा,
ललक, मेहनत आ सबसं बेसी हुनक मिथिला –मैथिली प्रेमसं ओ अपन पहिचान बनौने रहथि। प्रसिद्ध भाषाविद आ साहित्यकार उदय
नारायण सिंह ‘नचिकेता’क मतानुसार श्रीकान्त
मंडल जी ‘जीवनक विद्यालयमे रंगकर्मक विश्व-विद्यामे निष्णात छलाह। ओ विद्द्व्जन, अग्रणी शिल्पकर्मी,
माजल वाग्विद छलाह। वीरेन्द्र
मल्लिकक शब्दमे कही त’ श्रीकांत मंडल जी ‘एकटा सम्पूर्ण कलाकार छलाह। चाहे ‘अग्निपत्र’क प्रकाशन हो वा कोनो साहित्यिक गोष्ठी, कोनो नाट्य-मंचनक योजना हो वा विद्यापतिपर्वक समायोजन- ओ सभक सहकर्मी
आ सहभोक्ता रहैत छलाह। कोनो व्यक्तिगत काज होउक वा सामाजिक, ताहिमे
अपन अंश ग्रहण करबाक
लेल सदा उद्यत-लालायित।‘
प्रेरक
व्यक्तित्व :
श्रीकान्त मंडलजी एकटा प्रेरक
व्यक्तित्व छलाह। अपन व्यवहार कुशलता आ प्रभावी व्यक्तित्वक कारणे ओ कैकटा व्यक्तिक
लेल प्रेरणाक सबल स्रोत छलैथ। ओ बहुत गोटे कें रंगमंच दिस अयबाक लेल उत्प्रेरित कयने
छलैथ। मैथिली नाट्यलेखनक सशक्त हस्ताक्षर गुणनाथजीकें ओएह नव नव नाटक लिखबाक लेल प्रोत्साहित आ उत्प्रेरित कयलन्हि।
एतबा नहि, लबधप्रतिष्ठित साहित्यकार बहुभाषाविद उदय नारायण सिंह
‘नचिकेता’के सेहो मैथिली नाटक लिखबाक लेल बाध्य
कयलन्हि। वरिष्ठ साहित्यकार वीरेन्द्र मल्लिक सं शोध –कार्य समपन्न करबौलनि। समकालीन मैथिली नाटक
एकटा पैघ नाम महेन्द्र मलंगिया के सेहो नाटक लिखबाक प्रेरणा देलन्हि। जखन कुणालजी कोलकातामे
रहैत छलाह तखन हुनका अपन मार्गदर्शन दए नाट्य-निर्देशनक दिशामे प्रेरित कयलनि।
रंगकर्मी कौशल कुमार दास के सेहो कुशल रंगकर्मी बनेबाक श्रेय श्रीकात मंडलजीके छन्हि।
संक्षेपमे एतबे कहल जा सकैत अछि जे श्रीकान्त मंडलजी महान रंगकर्मी, नाट्य निर्देशकक संग संग एकटा सम्पूर्ण प्रैक्टिकल आ सामाजिक एवं प्रेरक लोक छलाह।
रंगमंचक
आकर्षण ओ मैथिली रंगमंच:
श्रीकान्त मंडलजीक मोनमे
रंगमंचक प्रति अगाध आकर्षण आ लगाव बाल्यकालहिं सं छलैन। मिथिलाक गाम- घरमे दूर्गापूजा, दीवाली, कोजगरा
वा अन्य अवसर पर नाटक मंचनक सांस्कृतिक ओ सामाजिक परिपाटी रहल अछि। गामक नाटक देखि
देखि हुनका मोनमे नाटकक प्रति प्रेम बढति चलि गेल रहनि। कलकत्ता अयला पर एहि प्रेम
आ आकर्षणकें एकटा नव आयाम भेटलनि आ ओ मैथिली रंगमंचसं जुडि गेला। हुनक मिथिला- मैथिली आ रंगमंचक प्रति अनुरागके देखैत कलकत्तामे 1959 मे
गठित पहिल नाट्य संस्था मिथिला कला केन्द्रक ओ सचिव बनाओल गेला। मिथिला कला केन्द्रक
गठनमे शुकदेव ठाकुर, मोहन चौधरी आ लक्ष्मीनारायण मिश्रक
उल्लेखनीय आ अग्रणी भूमिका रहनि। श्रीकान्त मंडलजीक सचिवत्वमे मिथिला कला केन्द्र लगभग सात साल कार्य करैत रहल मुदा
जेनाकि मिथिला मैथिलीक संस्था सभक विघटनक इतिहास अछि, 1966 मे
रंगकर्मी लोकनिक आपसी मत –मतान्तरक कारणॆ मिथिला
कला केन्द्र टूटि गेल। कला केन्द्रके टूटलाक बाद दूटा नव संस्थाक उदय भेल- मैथिली रंगमंच आ मिथियात्रिक। मैथिली रंगमंचक संग रहथि शुकदेव ठाकुर,
श्रीकान्त मंडलआ रामलोचन ठाकुर। श्रीकान्त मंडलजी मैथिली रंगमंचक सचिव
बनाओल गेलाह। दोसर संस्था मिथियात्रिक कें गुननाथ झा आ दयानंद झाक संग ओ सहयोग भॆटलनि
। मैथिली संस्थाक मध्य तत्कालीन उठा-पटक पर वीरेन्द्र मल्लिकजी
स्पष्ट लिखने छैथ- ‘सुनाम अर्जित करबाक क्रममे हुनका मैथिलीक
अन्य संस्थाक रंगकर्मीसभक ईर्ष्या-पात्र बनए पडैत छलन्हि,
संस्थागत संघर्षमे कूदैय पडैत छलन्हि। बेरि बेरि ओ संस्थाकें ठाढ करैत
छलाह, कुचक्री लोक सभ ओकरा तॊडि दैत छल, बेरि बेरि ओ नव रंग-टीप सं ओकरा सजयबा- सम्हरबाक प्रयास करैत छलाह।‘ हुनक ‘फ़िनिक्स’ जका उठबाक शक्ति ओ सामर्थ्य के मल्लिकजी
‘जिब्राल्टरक चट्टान’ कहने छैथ। खैर जे किछु होइ,
ई एतिहासिक बात थिक जे 1960-1976क
समय मैथिली रंगमंचक लेल ‘स्वर्णिम काल” छल।
कुशल
अभिनेता :
कोलकाता मे मैथिली
रंगमंचके नव आयाम देनिहार श्रीकान्त मंडलजी नाट्यनिर्देशक
बनबाक पूर्व एकटा उत्कृष्ट कोटि के कुशल ओ विलक्षण अभिनेता छ्लाह। ओ मैथिली सहित हिन्दी आ बाग्ला नाटकमे सेहो
अभिनयक लोहा मनबौने रहथि। ओ अपन अभिनय यात्रा बांग्ला रंगमंच पर एकता बांग्ला नाटकमे
‘बहादुर”अक अभिनयसं कयने छलाह। तकरा बाद ओ बांग्ला
मोनोड्रामा ‘अपराजिता’मे सेहो अभिनय कयने
छलाह। रामलोचन ठाकुरक मतानुसार अभिनेताक रुपमे मैथिली रंगमंच पर श्रीकांत मंडलजीक प्रथम
पदार्पण 1960 ई मे मंचित एवं प्रवीर मुखोपाध्याय द्वारा निर्देशित नाटक “हाथीक दांत”मे भेल छ्लनि। डा प्रबोध नारायण सिंह द्वारा
लिखित “हाथीक दांत’ के कलकत्तामे
मैथिलीक प्रथम स्तरीय नाट्य-मंचन मानल गेल अछि। तकर बाद ओ अनेकानेक
नाटकमे नायक हो वा सह नायक सभ रुपमे अभिनय करैत रहलाह। हुनक अभिनीत नाटकमे ‘उताहुल धरती पियासल नोर,
चारि पहर, अन्हेर नगरी चौपट राजा, जमीन, चन्द्रगुप्त (चाणक्य नामे
प्रकाशित), चिन्नीक लड्डु, कांचन रंग,
सुखायल डारि नव पल्लव, कुहेस, प्रेम एक कविता, निष्प्रदीप, आगन्तुक,
बेमातर, संतान, पाथेय,
इजोत, मधुयामिनी, नायकक नाम
जीवन, एक छल राजा, नाटकक लेल, बतहा आदि प्रमुख
अछि। । 4 दिसंबर 1966 के
नेताजी सुभाष इंस्टीच्यूट , कलकत्ता मे बांग्लाक
प्रख्यात नाट्यकार एवं नाट्य निर्देशक प्रवीर मुखोपध्याय केर कुशल निर्देशने मंचित
मैथिली नाटक ‘प्रेम : एक कविता’मे श्रीकांत
मंडलजी द्वारा अभिनीत मनोजक भूमिका स्मरणीय अछि। एहि मंच पर हुनका संगे वरिष्ठ साहित्यकार
रामलोचन ठाकुर अश्रु केर भूमिका निभौने छलैथ।
प्रसिद्ध नाट्यकार गुणानाथ झाजी श्रीकांत मंडलजी कें कलाकारक रूपमे लक्ष्मीनारायण
मिश्र (पचही), जनार्दन
झा, फेकू मिश्र, विश्वम्भर ठाकुर,
शुकदेव ठाकुर, रामलोचन ठाकुर, कमल नारायण कर्ण, त्रिलोचन झा आदि महत्वपूर्ण
कलाकारक अग्रणी पांतिमे मानने छैथ। हुनक अभिनय के संबंधमे रामलोचन ठाकुर लिखने छैथ
जे “प्रेम : एक कविता’ मे अभिनीत
भूमिकाके ओ अपन अभिनयसं
स्वाभाविक आ जीबंत बना देने रहथि। तहिना ‘कुहेस’मे अपन अभिनय प्रतिभासं
दर्शकक मोनमे पैघ स्थान बनौने छलैथ। वीरेन्द्र मल्लिकजी ‘बतहा”मे हुनक अभिनयकें ‘माइलस्टोन’ कहने
छैथ।सत्ते! ओ माजल अभिनेता छलाह ।
प्रतिबद्ध
नाट्य-निर्देशक:
श्रीकांत
मंडलजी नाट्यकार एवं नाट्य निर्देशक के रूपमे प्रख्यात
छैथ। हुनक निर्देशन कला पर बांग्ला रंगमंचक प्रतिष्ठित नाम प्रवीर बाबू,
शंभू मित्र आ रुद्रप्रसाद सेनगुप्त एवं हिन्दी रंगमंचक श्यामानंद जलान
जेहन नाट्य-निर्देशकक स्पष्ट प्रभाव छलनि। नाटकमे पाठ करैत करैत
ओ निर्देशनमे सहयोग देबय लागल छलाह । ओ निर्देशनमे कहियो प्रवीर बाबूक सहयोगी त कहियो
गोपाल दासके सहयोगी, त कहियो विष्णु चट्टर्जीक सहयोगी। एहि प्रकारे
ओ अन्तत: फ़ुल-फ़्लेज्ड निर्देशन देब’ लगलाह। उपलब्ध रिकार्डक अनुसार, अखिल भारतीय मिथिला संघक सौजन्यसं श्रीकात मंडलजीक निर्देशनमे
लगभग 5 गोट नाटकक मंचन भेल अछि
-चन्द्रगुप्त(1965) (डी एल
राय लिखित मूल बांग्ला नाटक, मैथिली अनुवाद- बाबू साहेब चौधरी) निष्कलंक (1970), (सहयोग विष्णु चट्टर्जी), पाथेय (1970), चारिपहर (1971),
नायकक नाम जीवन (1972)।
दोसर दिस,
मैथिली रंगमंच के सौजन्यसं श्रीकान्त मंडल
जीक निर्देशनमे करीब 12-13 गोट नाटक मंचन भेल छल- सुखायल
डारि नव पल्लव (1966, 69), प्रेम
एक कविता (1966, 74, 75), निष्प्रदीप
(1966), कुहेस (1967), एक छल राजा (1963, 74), आगंतुक (1974), नाटकक लेल (1974), नशबंदी (1974), बताह (1974), मधुयामिनी (1974), व्यक्तिगत (1976)।
मंडलजी कुर्मी क्षत्रीय छात्र- वृत्ति कोषक सौजन्यसं मंचित इजोत (1970), महकारी (1973) आदिक निर्देशन कयेने रहथि। एहि प्रकारे देख सकैत छी
जे श्रीकांत मंडलजी एकटा कुशल नाट्य-निर्देशकक रुपमे अपना आपके
साबित कयला।
अभिनव
प्रयोगधर्मी :
श्रीकांत
मंडलजी प्रयोगधर्मी निर्देशक छलाह। किछु ने किछु नव करबाक हुनका सदैव लालसा होइन। नाट्याभिनय
होइ वा कि नाट्य-निर्देशन, वा कि मंच-
सज्जा वा कि गीत संगीतक प्रस्तुति सभमे मे ओ किछु नव प्रयोग करबामे लागल
रहैथ। रंग-संचालन ओ प्रबंधनमे वा कि नाटकक रिहर्सलमे ओ अनुशासनकें
विशेष महत्व छलाह। मंचक तकनीक, साज-सज्जा,
गीत-संगीत, आलोक-प्रकाश आ नात्य-प्रस्तुति आदिक बड्ड नीक ज्ञान रहनि।
मैथिली रंगमंच पर नव प्रयोग करबाक लेल ओ सदा स्मरण रहताह। मंडलजीए ‘सुखायल डारि नव पल्लव’मे पहिल बेर मैथिली रंगमंच पर रिवॉल्विंग
मंचक प्रयोग केने रहैथ। पुरुष द्वारा नारी पात्रक अभिनय करबाक प्रचलित प्रवृति आ परम्पराके
समाप्त करबामे हुनक विशेष भूमिका रहनि। ओ बंगला भाषी अभिनेत्रीकें मैथिलीमे प्रशिक्षित
क’ रंगमंच पर उतारला । 1966मे मंचित नाटक ‘सुखायल
डारि नव पल्लव’मे पहिले बेर कास्टिंगक प्रयोग कयलनि। अहिना,
ओ 1974मे नाटक
“नाटकक लेल” मे मंचके ‘लाइट-जोन’मे बांटि क’ एकटा नव प्रयोग
कयलनि। एहि प्रकारे, वो रंगमंचपर नव नव प्रयोग करैत चलि गेलाह।
फ़िल्म
ओ सिनेमा:
श्रीकांत
मंडलजी सिनेमाक प्रेमी छलाह। साधल रंगकर्मक सफ़ल डेग सिनेमा दिस ल’ जाईत छैक। हुनक रंग-प्रेम मैथिली फ़िल्म बनेबाक सपना
के साकार करयमे अग्रसर करैत रहल। श्रीकान्तजी राजकमल चौधरीक प्रसिद्ध कथा 'ललका पाग' पर मैथिली फ़िल्म बनबय चाहैत छलाह। वीरेन्द्र
मल्लिक्क सत्प्रयासें राजकम चौधरीक पत्नी शशिकान्ता जीसं कथा पर फ़िल्म बनेबाक अधिकार
सेहो भेट गेल रहनि। फ़िल्म 'ललका पाग'क निर्माणक घोषणा संगहि इस्टर्न इंडिया मोशन
पिक्चर् एशोसिएशन, कलकत्ता सं भारती प्रोडक्शनक बैनरक अधीन
निर्मित होमय बला एहि फ़िल्मके नामक पंजीकरण भेल छलैक। फ़िल्मक स्क्रीनप्ले,
संवाद, गीत–संगीत सभ
किछु बनि गेल छल। तीन-चारिटा गीत सेहो बनिक’ तैयार भ’
गेल छल। अनील चटर्जीक संगीत निर्देशक आ गीतकारके रुपमे वीरेन्द्र
मल्लिक जी, रबीन्द्र जी आ महेन्द्र मलंगिया रहैथ। सुप्रसिद्ध पार्श्व गायक मन्ना डे आ पार्श्व गायिका
संध्या मुखर्जी फ़िल्मक गीत गौने रहथि। एहि फ़िल्म लेल प्रेमलता मिश्र प्रेम पहिल बेर कॉन्ट्रैक्ट साइन केने छलीह। फ़िल्मक प्रारंभिक
दृश्यांकन इत्यादि सेहो भेल छल। मुदा, दुर्भाग्यवश फ़िल्म बनि
क’ प्रदर्शित नहि भ’ सकल, एकर क्षोभ हुनका रहिये गेलनि।
मंडलजी मायानंद मिश्रक ‘आगि, मोम, पाथर’, प्रभाष कुमार चौधरीक ‘हमरा लग रहब” आ लिली रे’क उपन्यास “ मरीचिका’
पर मेगा फ़िल्म बनयबाक नेयार भास कयने छलाह। ओ नचिकेताजीक एकांकी नाटक
‘इन्द्रमा’ आ सोमदेवक कथा “अंगा” पर एकटा छॊट-छीन टॆलिफ़िल्म
सेहो बनेबाक नियार कयने छलैथ। अतबेटा नहि, मंडलजी मैथिलीक सात गोट कथाक चयन क’
एकटा सीरियल बनयबाक ओरियान्मे लागल छलैथ। एकर अलावे, ओ आरो मैथिली फ़िल्म, सीरियल आदि के निर्मान आ अग्निपुष्पके फ़िल्म निर्देशक बनेबाक सपना संजोगि
क’ रखने रहथि। मुदा, हुनक फ़िल्म-निर्देशनक सपना अपूर्णॆ रहि गेलन्हि।
लेखन कार्य:
श्रीकान्त मंडलजीकें लिखबाक शौख सेहो रहनि। तैं ओ किछु लेखन काज सेहो कयलनि।
साहित्यिक संगोष्ठी आदिमे अनिवार्य उपस्थिति ओ सहभागिताक संग संग हुनक लेख-
आलेखादि विभिन्न पत्र पत्रिकादिमे कहियो कहियो छपैत रहैन। 60-70 के दशकमे मैथिली रंगमंच
आ साहित्य पर हुनक आलेख प्रतिक्रियात्मक होइत छलनि। चेतना समिति द्वारा स्थापित साहित्यकारक
संग-संग हुनको आलेख पाठ करबाक लेल आमंत्रण अबैत छल। डा जयकान्त
मिश्राक मैथिली साहित्यक इतिहासक संदर्भ आ प्रत्युत्तरमे हुनक लिखल एकटा आलेख बड्ड
चोटगर आर व्यंग्यात्मक रहनि। ई आलेख चेतना समिति द्वारा प्रकाशित कोनो पोथी वा स्मारिका
मे छपल छल। 1973 में आरंभित
“अग्निपत्र”क प्रकाशनमे श्रीकान्त मंडलक योगदानकें
के बिसरि सकैत अछि? हुनक
प्रतिभा, मैथिली ओ साहित्यिक प्रेमक कारणे हुनका तत्कालीन साहित्यकारक
सान्निध्य, सम्मान ओ प्रशंसा भेटल करनि।
संगीत प्रेमी:
हुनका गीत- संगीत सं बड्ड प्रेम, रुचि आ लगाव रहनि। ओ गुनगुनाक गीतक धुन बना लैथ। अपन नाटक सभमे एकर प्रयोग
सेहो करैथ। कहियो कहियो मित्र-मंडलीमे अपनो गाबय लागैथ। गीत-संगीतक ज्ञानक बले ओ वीरेन्द्र मल्लिककें ‘मैना के बच्चा
सिलहोरिया रे दूटा जामुन गिरा’ बला गीतमे आम बोलचालक सुबोध भाषाक
प्रयोग करबाक लेल विशेष रुपसं निर्देशित कयने रहथि।
सम्मानः
श्रीकांत मंडलजीकें हुनक प्रतिभाके देखैत
चेतना समिति द्वारा 1993मे सम्मानित कयल गेल छल।
अंतमे एहि आलेखक
आलोकमे इएह कहब जे श्रीकांत मंडलजी शाश्वत प्रतिभाक धनी छलाह। हुनक व्यक्तित्व अगाध,
अथाह, विराट एवं विशाल अछि। हिनक स्वाभाव,
आचरण, परिवर्तित परिस्थितिक संग अपना कें अभियोजित
करबाक साम्र्थ्य प्रबल छल। प्रबल आत्मविश्वासक प्रतिमूर्ति छलाह। वरिष्ठ साहित्यकार
वीरेन्द्र मल्लिक जीक कहब छनि जे श्रीकात मंडलजी अपन सहकर्मीक मध्य ‘लडाकु बाघा’ त नवतुरिया साहित्यकार- कलाकारक लेल ‘मैथिली नाटक आ रंगमंचक एकटा सुविख्यात,
समर्पित रंगकर्मी, आ नाट्य-निर्देशक। आरंभहि सँ कलकत्ताक मैथिली नाट्यांदोलन के सक्रियता, गतिशीलता तथा नव आलोक प्रदान करबामे श्रीकान्त मंडलजीक सहयोग अन्यतम आ
अप्रतिम रहल छन्हि। संक्षिप्तत:, ओ संघर्षरत एकटा जुझारु व्यक्तित्व
छलाह। नाटके हुनक जीनगी छल आ एकरा माध्यमसं किछु नव करबाक लिलसा हुनक सही पहचान छल।
ओ गीत-संगीत, फ़िल्म ऒ सिनेमाक पैघ प्रेमी
छलाह आ मैथिली रंगमंचक माध्यमे मैथिलीक विपुल साहित्यके बडका- छोटका पर्दा पर उतारबाक हुनक प्रबल महत्वाकांक्षा रहनि। डॉ. प्रेमशंकर सिंह मैथिली रंगमंचकें सर्वाधिक लोकप्रिय बनयबाक श्रेय श्रीकांत
मंडलजीकें देने छैथ। हिन्दीक समकालीन शीर्ष लेखक हॄषीकेश सुलभ अपन पोथी “रंगमंच का जनतंत्र”मे मैथिली रंगमंचक विकासमे कुणालजी आ आन मैथिली रंगकर्मीक संग- संग श्रीकान्त मंडलजीक विशेष योगदानके स्पष्ट रुपमे रेखांकित कयने छैथ। ई श्रीकांत
मंडल जेहन लोकक सत्प्रेरणा आ मार्गदर्शनक प्रतिफल थीक जे आई मैथिली रंगमंच
एत्तेक विकसित भ’ सकल अछि।
संदर्भ
:
1.
मैथिली नाटकक विकास- देवकान्त झा एवं दिनेश कुमार
झा
2. मैथिली साहित्यक इतिहास- श्री जयकान्त मिश्रा
3. मैथिली साहित्यक इतिहास- डॉ. शी
दुर्गानाथ झा ‘श्रीष’
4.
रंगमंच का जनतंत्र – हॄषीकेश सुलभ
5. मैथिली साहित्यक आलोचनात्मक इतिहास- दिनेश कुमार झा
6. भारतीय साहित्य की पहचान- डॉ. सियाराम
तिवारी
7. स्मृतिक धोखरल रंग- श्री रामलोचन ठाकुर
8. आंखि मुननेः आंखि खोलने- श्री रामलोचन ठाकुर
साभार:
1. कर्णामृत, जुलाइ-
सितंबर ‘94
2. सांध्य गोष्ठी (रंगमंच विमर्ष केन्द्रित), दिसंबर, 2012
3. पूर्वोत्तर मैथिल समाज (‘कोलकातामे मैथिली’ केन्द्रित), सं. लक्ष्मण झा
‘सागर’
4. परिकल्पना, फ़रवरी, 2012,
भास्करानंद झा भास्कर द्वारा लेल गेल श्रीरामलोचन ठाकुर साक्षात्कार
5. डॉ. वीरेन्द्र मल्लिक - हुनक संग
भेल बातचीत
9. श्री एस एल मंडल - हुनक संग भेल बातचीत
10. अन्यान्य स्रोत
नोटः मिथिला विकास परिषद, कोलकता द्वारा रंगकर्मी
श्रीकान्त मंडलजी आ नाट्यकार गुणाणाथ झाजी पर आयोजित कार्यक्रममे भास्करानन्द झा
भास्कर द्वारा पढल गेल आलेख!


text:
पटना स समदिया अनन्त क खास रिपोर्ट
बिहार लोक सेवा आयोग एकटा संवैधनिक संस्था अछि, मुदा इ नियमक धज्जि उड़ अपना पर एतबा धब्बा लगा चुकल अछि जे ओहि धब्बा कए खत्म करबा लेल सब साल इ संस्थान करीब 15 लाख टका खर्च करैत अछि। गौरतलब अछि जे अधिकतर धब्बा पिछला दू दशक मे आयोग क दामन पर लागल अछि। आइ बिहार लोक सेवा आयोग क खिलाफ न्यायालय मे लगभग साढ़े चार सौ स बेसी मुकदमा चलि रहल अछि। एहि मुकदमा कए लड़बा लेल वकील राखल गेल अछि, जेकरा पर प्रति वर्ष लगभग 15 लाख टका खर्च भ रहल अछि। एहन मे माल महराज क मिर्जा खेलथि होली वाला कहावत चरितार्थ भ रहल अछि। आयोग क अयोग्यता स जतए सरकार क राजस्व क क्षति भ रहल अछि , ओतहि राज्य क प्रतिभा क भविष्य सेहो बर्बाद भ रहल अछि।
संविधन क नियम क अनुसार आयोग क ऊपर राज्य सरकार क कोनो नियंत्राण नहि होइत अछि, मुदा जनता क अपन अलग राय अछि। जनता आयोग क बिगड़ैत छवि क लेल प्रत्यक्ष या परोक्ष रूप स राज्य सरकार कए सेहो दोषी मानैत अछि । जखन जनता एकरा लेल सत्ता कए दोषी मानैत अछि त एहि आयोग क कारनामा क राजनैतिक विशलेषण भेनाई लाजमी अछि । सवाल उठैत अछि जे कि बिहार लोक सेवा आयोग लालू आ नीतीश क चरित्र क आईना बनि चुकल अछि।
बीपीएससी स जखन ‘समादÓ आरटीआई क तहत आयोग के खिलाफ न्यायालय मे चलि रहल मुकदमा क सूची, विधि मद मे होइवाला खर्च क संग-संग जेल गेनिहार अध्यक्ष /सदस्य , पदाधिकारी आ कर्मचारी क सूची क संग-संग कईटा ज्वलंत सवाल क जवाब मांगलक, त कईटा सवाल कए नजरअंदाज करैत आयोग 21 पृष्ठ क दस्तावेज देलक। जे आयोगक कारनामा क बानगी मात्र अछि। एहि दस्तावेज क आधर पर इ दावा त नहि कैल जा सकैत अछि जे बिहार लोक सेवा आयोग मे सर्वप्रथम कहिया धब्बा लागल या एकर खिलाफ पहिल बेर कहिया परीक्षार्थी न्यायालय क दरवाजा खटखटेलथि । मुदा दस्तावेज क आधर पर इ कहल जा सकैत अछि जे सन 1985 मे आयोजित परीक्षा बाद स आयोग क नीयत पर सवाल उठै लागल। ओना 90 क दशक मे आयोग कए न्यायालय मे घसीटबाक चलन जोड़ पकड़लक। लालू-राबड़ी सरकार क कार्यकाल मे सरकार आयोग क अध्यक्ष क पद पर भ्रष्टाचारी कए बैसा मुकदमा क सूची बढ़ेबा मे मदद केलक। लालू -राबड़ी क कथित कुशासन क अवसान के बाद इ आशा बंधल छल जे आयोग आब अपन छवि कए सुधारबा लेल किछु करत। मुख्यमंत्री नीतीश कुमार अपन शपथ ग्रहण समारोह मे कहने छलाह जे आब बिहार स प्रतिभा क पलायन नहि होएत, मुदा छात्र क इ भ्रम टूटबा मे समय नहि लागल। नीतीशक कार्यकाल मे सेहो आयोग कानून क कटघरा मे ठाड़ रहल। इ सच अछि जे राज्य मे सुशासन क सरकार अछि मुदा आयोग मे एखनो कुशासन कायम है। निजाम बदलला स धंधली क तरीका बदलि गेल अछि। बहरहाल, नीतीश सरकार लेल राहत गप इ अछि जे हिनकर शासनकाल मे आयोगक कोनो अध्यक्ष जेलक मुंह नहि देखलक अछि।
पटना हाईकोर्ट क अधिवक्ता कहब अछि जे आयोग आरक्षण क नियम क अवहेलना करि आरक्षण क नव अंकगणित बनाकए परीक्षाफल घोषित करैत अछि, जखनकि सुप्रीम कोर्ट कई बेर इ चिंता जता चुकल अछि जे बैकवर्ड जाति क लोककए लगभग तीन दशक स आरक्षण देल जा रहल अछि फेर हिनकर संख्या सरकारी नौकरी मे कम केना अछि? जानकारक कहब अछि जे एकर पाछु एकटा कारण आरक्षण क नियम क अनदेखी करब सेहो अछि।
एहि बीच 47म संयुक्त प्रारंभिक परीक्षा क परीक्षाफल घोषित भेला पर आरक्षण क हकमारी करबाक आरोप आयोग पर लागि रहल अछि। किछु छात्र आयोग द्वारा असफल घोषित भेलाक बावजूद न्यायालय क समक्ष सफल रहबाक दावा पेश केलथि अछि। 48म स लकए 52म तक बीपीएससी क प्रारंभिक परीक्षा क आयोजन 25/5/08 कए कैल गेल। जेकर परीक्षाफल 9/9/08 कए प्रकाशित भेल। परीक्षाफल घोषित होइत देरी आयोग कटघरा मे ठाड़ भ गेल। गलत प्रश्न पूछबाक संग-संग कई प्रकारक गड़बड़ी क आरोप लागल। एहि मामला मे न्यायालय क दबाव मे 94टा छात्र क लेल फेर स परीक्षा लेल गेल।
दस्तावेज क अनुसार सीडीपीओ क लेल भेल परीक्षा एखन धरि क सर्वाधिक विवादास्पद परीक्षा रहल अछि। सीडीपीओ परीक्षा 34/05 क तहत परीक्षा लेल गेल छल आ असगर 27टा मुकदमा मात्र एहि स संबंधित अछि। एहि प्रकार स प्रथम बीएएस परीक्षा 04/03 क तहत आयोजित भेल सेहो कम विवादित नहि रहल। आयोग के खिलाफ लगभग डेढ़ दर्जन मुकदमा वर्ष 2005 आ 2006 मे कैल गेल। अस्सिटेंट सिविल इंजीनियरिंग परीक्षा 128/96 क तहत आयोजित परीक्षा पर वर्ष 98, 99 आ 2002 मे 15टा केस दायर कैल गेल। टीबी परीक्षा 1/97 क आयोजन क बाद वर्ष 2000, 2001 2002 आ 2006 मे 15टा मुकदमा न्यायालय मे दायर कैल गेल। एहि प्रकार स एएनएम 59/98 क आयोजित परीक्षा पर लगभग आधा दर्जन मुकदमा भेल अछि। नर्स ग्रेड -1 57/98 क मामला मे सेहो आयोग क खिलाफ वर्ष 1999 मे लगभग एक दर्जन मुकदमा दर्ज कैल गेल। इ परीक्षा त नमूना मात्र छी, सच्चाई त इ अछि जे बिहार लोक सेवा द्वारा आयोजित अधिकतर परीक्षा पर सवाल उठाउल गेल अछि।
दरअसल बीपीएससी मे लगभग ढाई दशक स हेरापफेरी करबाक मामला चलि रहल अछि। समय क बढ़ैत सुईया क संग इ सिलसिला थमबाक नाम नहि ल रहल अछि। आयोग कोनो टका ल कए नौकरी बेचबाक काज केलक एकर नमूना मात्र अछि 43म सीमित परीक्षा। न्यायालय क आदेश पर निगरानी ब्यूरो 43म सीमित प्रतियोगिता परीक्षा मे भेल धांधली स संबंधित मामला मे आयोग क अघ्यक्ष राम सिंहासन सिंह, भानु प्रताप प्रोग्राम एनालिस्ट , सदस्य सह उपसचिव सैयद मासूम अली, सहायक सचिव तेजनारायण सिंह, सूचना अधिकारी संजीव कुमार आ एकटा अन्य प्रोग्राम एनालिस्ट विजय कुमार आदि कए निगरानी ब्यूरो छापेमारी करि गिरफतार केने छल। एहि मामला मे ब्यूरो आयोग क पूर्व अध्यक्ष रजिया तबसुम आ सदस्य देवनन्दन शर्मा पर सेहो शिकंजा कसने छल। आरोपानुसार इ सब उत्तरपुस्तिका मे छेड़छाड़ करि सिपाही, नर्स, डाइवर तक कए डिप्टी कलक्टर बना देने छलथि। 184 पदक लेल इ परीक्षा 19 अक्तूबर, 2003 कए भेल छल। जेकर परीक्षाफल 19 मई, 2005 कए प्रकाशित कैल गेल छल।
जानकार कहैत छथि जे एकटा अन्य मामला मे आयोग मे कथित रूप स भ रहल धांधली पर आयोग क तत्कालीन सचिव 26 फरवरी, 1991 कए टिप्पणी केने छलाह। तइयो आयोग बेखबर रहल। एहि मामला मे न्यायालय क आदेश सेहो बेअसर रहल । 8 फरवरी, 1999 कए तदर्थ रूप स 28टा सहायक क नियुक्ति कए न्यायालय द्वारा अनियमित ठहरेबाक बावजूद 21टा सहायक कए सम्पुष्ट करि देलक । एहि पर आडिटर जखन सवाल ठाड़ केलथि त कहल गेल जे 28टा सहायक क पूर्व नियुक्ति क मामला विचाराधीन अछि न कि 21टा सहायक क । आयोग क एहि जवाब स आडिटर संतुष्ट नहि भेल छलाह। बीपीएससी क पूर्व सदस्य आ नेत्राहीन विद्वान डॉ शिवपूजन ठाकुर क मुहिम क कारण जतए तत्कालीन अध्यक्ष क निलंबन भेल छल ओतहि एकटा अन्य पूर्व अध्यक्ष लक्ष्मी राय कए सीबीआई मेधा घोटाला मामला मे गिरफ्तार केने छल।
बिहार लोक सेवा आयोग मे टका ल कए नौकरी बांटबाक घोटाला अपन जगह अछि आ छपाई प्रतिष्ठान,कए गलत तरीका स लाभ, परीक्षक-मुख्य परीक्षक कए अधिक भुगतान, राजस्व पर सूद क हानि, लेखन सामग्री क्रय, केन्द्राधीक्षक कए अनियमित भुगतान, विशेषज्ञ कए अनियमित भुगतान, न्यायिक प्रकियाओं पर खर्च आदि पर सेहो आडिटर अपत्ति दर्ज करा चुकल छथि। एहि बीच आयोग पर अनियमित आ अवैध नियुक्ति पर 2.5 करोड़ खर्च करबाक आरोप लागि चुकल अछि। नवंबर 2000 स लकए दिसंबर 2002 क बीच 10.93 करोड़ टका क घोटाला महालेखाकार द्वारा पकड़ल गेल अछि। 28 जुलाई, 2005 कए आपत्ति क संग आयोग क सचिव कए पूर्ण विवरण देल जा चुकल अछि। एकर बावजूद अनियमितता बंद नहि भेल अछि।
आयोग क ऊपर लागि रहल आरोप पर जखन राय लेबा लेल समदिया आयोग क अध्यक्ष स संपर्क केलथि त ओ सचिव स गप करबाक सलाह देलथि। सचिव क कहब छल जे सवाल लिखित रूप मे देब त उत्तर देब। जखन सवाल कए लिखिकए देल गेल त दू घंटा क बाद सचिव अपन सहायक स समाद पठौलथि जे सवाल क जवाब देब एहि संस्थान लेल संभव नहि अछि।
धांधली लेल राज्य सरकार दोषी नहि : जगन्नाथ मिश्र
प्रश्न:- बिहार लोक सेवा आयोग मे भ रहल धांधली लेल राज्य सरकार केतबा दोषी अछि?
उत्तर:- संविधन क अनुच्छेद 320 क तहत बिहार लोक सेवा आयोग क गठन भेल अछि । इ एकटा संवैधनिक संस्था अछि। एकर बीच मे राज्य सरकार नहि अबैत अछि। सरकार कए दखल देबाक अधिकार नहि छैक। एकरा लेल राज्य सरकार कए दोषी नहि ठहराउल जा सकैत अछि।
प्रश्न:- आयोग क बदनामी स सरकार क छवि पर प्रभाव पड़ैत अछि बा नहि?
उत्तर:- संस्थान क बदनामी सरकार क लेल नीक गप त नहि अछि। किया कि आयोग क बदनामी स जनता क बीच सरकार क छवि बिगडै़त अछि ।
प्रश्न:- हाल क वर्ष मे आयोग क छवि किछु बेसी खराब भेल अछि, अहांक की कहब अछि?
उत्तर:-1990 क बाद छवि खराब भेल गेल । किया कि आयोग क सदस्य आ अध्यक्ष क गुणवत्ता मे गिरावट आयल गेल।
प्रश्न:- अहांक शासन काल मे आयोग क योग्यता पर सवाल उठल बा नहि ?
उत्तर:-मानव मानव होइत अछि, परपफेक्ट त भगवान होइत छथि। भ सकैत अछि जे किछु आरोप लागल होएत, मुदा हमरा स्मरण नहि अछि ।
बिगड़ल व्यवस्था कए सुधरबा मे वक्त त लागत: प्रो उषा सिन्हा
प्र0:- बिहार लोक सेवा आयोग काफी बदनाम भ चुकल अछि । एकर मुख्य कारण अहां की मानैत छी?
उ0- नियमानुसार आयोग क ऊपर सरकार क नियंत्राण नहि होइत अछि, मुदा सरकार क ऊपर एकर प्रभाव पड़ैत अछि। लालू-राबड़ी सरकार मे आयोग काफी बदनाम भेल। जेकर खमियाजा नीतीश सरकार कए सेहो भुगतए पड़त। किया कि स्थिति कए सुधरबा मे कनि समय त लागत।
प्रश्न:-एहि सरकार मे सेहो आयोग विवादित रहल अछि?
उत्तर:- संस्था अछि त विवाद होएब गंभीर गप नहि। अहम सवाल अछि जे आरोप केहन अछि। टका लकए नौकरी देबाक मामला एखन धरि सामने नहि आयल अछि। हम दावा क संग कहि सकैत छी जे एहन पहिने होइत छल। अध्यक्ष क गुणवत्ता मे काफी सुधर भेल अछि
प्र0:- एहि सरकार मे सहो कईटा मुकदमा भेल अछि ।
उत्तर:-मामला न्यायालय मे अछि, कोर्ट कार्रवाई करि रहल अछि। फैसला एलाक बाद पता चलत जे दोष केकर छल ।
सवाल बेहद चिंताजनक अछि : वरीय अधिवक्ता प्रभाकर सिंह
प्रश्न:-आयोग क खिलाफ अहां केहन मुकदमा क पैरवी पटना उच्च न्यायालय मे करि रहल छी?
उत्तर:-हम एखन लगभग 10टा केस क पैरवी करि रहल छी, जाहि मे 25टा छात्र क भविष्य न्यायालय क फैसला पर निर्भर करैत अछि। अधिकतर मामला गलत नियुक्ति आरक्षण क नियम क अवहेलना क संग-संग प्रश्न पत्र मे गड़बड़ी क संग-संग गलत प्रश्न पूछबाक मामला अछि।
प्र0:- इ केतबा चिंताजनक सवाल अछि ?
उ0:- सवाल बेहद चिंता जनक अछि। आयोग क लग मे विशेषाज्ञ क टीम होइत अछि फेर गलत प्रश्न कोनो पूछल जा सकैत अछि परिक्षर्थी स। हिन्दी क प्रश्न पत्र मे किछु आ अंग्रेजी क प्रश्न किछु आओर होइत अछि। आयोग क अयोग्यता स जतए सरकार क राजस्व क क्षति भ रहल अछि , ओतहि राज्य क प्रतिभा क भविष्य सेहो बर्बाद भ रहल अछि।
जेल गेनिहार अध्यक्ष /सदस्य , पदाधिकारी आ कर्मचारी क सूची:-
नाम पदनाम सम्बन्ध्ति परीक्षा
डा0 रजिया तब्बसुम पूर्व अध्यक्ष बिहार प्रशासनिक सेवा सीमित प्रति0 परीक्षा
डा0 रामसिंहासन सिंह ,, ,,
प्रबंधक मोईनुल हक स्टेडियम, बिहार पशुपालन सेवा वर्ग 2
डा0 डी0 एन शर्मा पूर्व सदस्य तदैव
डा0 शिवबालक चौधरी ,, तदैव
श्री सैयद मासूम अली तत्कालीन उपसचिव तदैव
श्री जेज नारायण सिंह सहायक सचिव तदैव
भनु प्रताप एनालिस्ट प्रोग्रामर बिहार प्रशासनिक सेवा सीमित प्रति0 परीक्षा
विजय कुमार ,, तदैव
संजीव कुमार इनफॉरमेंशन ऑफिसर तदैव
रत्नेश कुमार सिन्हा प्रशाख पदाधिकारी तदैव
कामता प्रसाद दिनचर्या लिपिक तदैव
भीमसेन प्रसाद सहायक प्रबंधक मोईनुल हक स्टेडियम
विगत वर्षों में विधि मद मे व्यय राशि क विवरण
वित्तीय वर्ष व्यय राशि टका मे
2005-06 …… 1484366
2006-07 ……. 1499666
2007-08 …….. 1499762
90 क बाद बिहार लोक सेवा आयोग क खिलाफ दर्ज मुकदमा क वर्षवार सूची
वर्ष मुकदमा क संख्या
1990 –
1991 –
1992 – 02
1993 – 00
1994 – 02
1995 – 00
1996 – 03
1997 – 10
1998 – 17
1999 – 18
2000 – 27
2001 – 38
2002 – 47
2003 – 19
2004 – 22
2005 – 61
2006 – 32
2007 – 88
2008 – 58
2009 –
2010 –


text: राजगीर (नालंदा)। राजगीर क रत्नागिरी पर्वत पर शांति आ सौहार्द क प्रतीक विश्वशांति स्तूप क सभागार मे बैसल कैबिनेट अपन फैसला स राज्यकर्मी कए राहत पहुंचेबाक प्रयास केलक अछि। छठा केन्द्रीय वेतन आयोग क रिपोर्ट पर गौर करेबा लेल गठित वेतन समिति क अनुशंसा पर 1 अपै्रल 07 स 31 दिसंबर 08 तक बढ़ल वेतन आ भत्ता कए भुगतान करबा पर राज्य सरकार सहमत भ गेल अछि। एहि बकाया कए एक वर्ष क भीतर पांच किश्त मे देबाक फैसला कएल गेल अछि। हालांकि रिटायरमेंट क दहलीज पर खाड़ राज्यकर्मी कए एकमुश्त भुगतान करि देल जाएत। एकर अलावा राज्य सरकार वेतन वृद्धि क प्रारूप बदल देलक अछि। आब पे स्केल क बजाय ग्रेड पे क आधार पर वरीयता निर्धारित होएत। इ फोर पे बैंड क फार्मूला पर आधारित होइत। दोसर दिश एसीपी क तहत सेवा क 12वें आ 24वें साल मे होबै वाला वेतन वृद्धि आब नौकरी क दौरान तीन बेर 10वें, 20वें आ 30वें वर्ष मे होइत। भत्ता मे सेहो सुधार कएल गेल अछि। हाउस रेट क निर्धारण शहर, कस्बा आ ग्रामीण क्षेत्र क लेल अलग-अलग कएल गेल अछि। पटना मे तैनात राज्यकर्मी कए वेतन क 20 फीसदी, राज्य मे चिन्हित 21 टा शहर क लेल 10 फीसदी, 50 हजार क आबादी वाला कस्बाई इलाका क लेल 7.5 फीसदी आ ग्रामीण क्षेत्र मे कार्यरत कर्मी कए वेतन क 5 फीसदी बतौर हाउस रेट भेटत। परिवहन भत्ता केवल पटना मे नियुक्त राज्यकर्मी कए देबाक प्रावधान कएल गेल अछि, जेकर निर्धारण अलग-अलग वेतन वर्ग क लिहाज स भेल अछि। 8 हजार वेतन वर्ग क कर्मी कए एक हजार, 6500 वाला कए 700 आ 5500 वाला कए 400 टका देय होएत। दृष्टिहीन आ विकलांग कर्मी कए दूना परिवहन भत्ता भेटत। चिकित्सा यात्रा पहिने स दूना करि दू सौ टका करि दे गेल अछि। राज्यकर्मी क छुट्टी क आ मनोरंजक बनेबाक उपाय सेहो कएल गेल अछि। आब हुनका देश क भीतर कोनो स्थान पर छुट्टी मनेबाक आजादी होएत। इ सुविधा 5 वर्ष क कार्यकाल मे दू बेर भेटत। मालूम हुए जे पहिने राज्यकर्मी कए राज्य क सीमा क अंदर कोनो टूरिस्ट स्थल आ अन्यत्र छुट्टी क एवज भत्ता भेटैत छल। कैबिनेट क बैठक क बाद वेतन आ भत्ता वृद्धि क बारे मे वित्त विभाग क प्रधान सचिव भानु प्रताप शर्मा कहलथि जे बढ़ल भत्ता क कारण राज्य क खजाना पर 600 करोड़ टका क अतिरिक्त बोझ पड़त। कैबिनेट सचिव कहलथि जे आब हर वर्ष 22 मार्च कए राजकीय समारोहपूर्वक बिहार दिवस मनाएउल जाएत। ब्रिटिश शासनकाल मे एहि दिन बिहार प्रांत क गठन क अधिकारिक घोषणा भेल छल। एकर अलावा राज्य सरकार देश क प्रथम राष्ट्रपति राजेन्द्र प्रसाद क प्रति सेहो अपन श्रद्धा जतउलक अछि। आब हुनकर जन्मदिन 3 दिसंबर कए हर वर्ष मेधा दिवस क तौर पर मनाउल जाएत।


text: पटना । बिहार मे राजनेताक आपसी झगडा मे क्रिकेट बरबाद भ रहल अछि। एक कए बाद एक खिलाडी राज्य स बाहर जा रहल अछि। ताजा मामला राष्ट्रीय स्तर पर कईटा टूर्नामेंट मे विकेट क झड़ी लगा देनिहार उदीयमान बायां हाथक तेज गेंदबाज प्रतीक कुमार क अछि। प्रतीकक कहब अछि जे पिछले वर्ष हुनका बंगाल क दिस स लीग खेलबाक मौका भेटल छल, मुदा अपन राज्य स लगाव क कारण ओ आफर ठुकरा देलथि। आइ अपन निर्णय पर अफसोस करैत प्रतीक कहैत छथि- हम क्रिकेट संघ स विनती करैत छी जे ओ आपसी मतभेद बिसरी कए मान्यता लेल एक मंच पर आबि प्रयास करथि। प्रतीक कहला जे एखनो किछु नहि बिगड़ल अछि। क्रिकेट क कर्ताधर्ता चाहथि त राज्य मे भद्रजन क एहि खेल कए फेर स टै्रक पर आनल जा सकैत अछि। अगर एहन नहि भेल त हम कि कोनो खिलाडी बिहार मे नहि रहत। अपन सामने कईटा क्रिकेटर क कॅरियर कए चौपट होइत देख चुकल छी। हमरा संग सेहो एहन हुए, एहि स पूर्व हम राज्य कए छोड़ि देब। प्रतीक फिलहाल राजधानी मे आयोजित महाराणा प्रताप क्रिकेट टूर्नामेंट मे अपन टीम जेवियर इंटरनेशनल कए अंतिम 16 मे पहुंचा चुकल छथि। 14 वर्ष क उम्र मे 110 किमी क रफ्तार स गेंद फेंक रहल प्रतीक एकर श्रेय अपन अभिभावक आ कोच कए दैत छथि। क्रिकेट क प्रति रुझान कए देख पिता प्रतीक कए सीएबी मे दाखिला दियौलथि, जेकर बाद ओ पहिल टूर्नामेंट खेलबा लेल बंगाल गेलथि, जतए दस विकेट लकए दमदार उपस्थिति दर्ज करेबाक संग हि बंगाल क दिस स लीग खेलबाक प्रस्ताव प्राप्त केलथि, जेकरा ओ ठुकरा देलथि।


text:
एहि बीच में मेरठ में संस्कृत भारतीक दू दिनी सम्मेलन भेल. हमहूं गेल छलहुं ओहि में. बाबूजीक एकटा कलीग आयल छलाह. बहुत दिनक बाद संस्कृत में संभाषण करबाक मौका भेटल. इच्छा त भेल जे मोन के प्रसन्न क ली. जे भाषा हमर बापक माध्यम सं हमर देह में शोणित भ क बहैत अछि तकरा लेल अपन अखबार में किछु करी. रिपोर्टिंग अथवा कोनो रिपोर्ताज. लेकिन रहि-रहि के हिंदी मोन पड़ि जाइत छल. हिंदी जे राष्ट्रभाषा थिक अपन सबहक. तखन कियैक संस्कृतक प्रचार-प्रसार संबंधी कोनो कार्यक्रम में गेलहुं, एहि उधेड़बुन में दू दिन सं पड़ल छलहुं. आई तक जखन किछु नहि फुरायल त ब्लाग भर चललहुं.
वस्तुतः संस्कृतक प्रचार-प्रसार आजुक समाज में व्यर्थ बुझना जाइछ अछि. कारण त कयक टा छैक. झलक ऊपर देबे कयलहुं. मुदा सबसं बेसी जे दुखी करैत अछि जे राष्ट्रभाषाक समानांतर अथवा ओहि सं ऊपर कोनो भाषाक रखबाक षड्यंत्रक. ई मात्र षड्यंत्र टा नहि छैक एकरा पाछू देशक समूचा व्यवस्थाक छिन्न-भिन्न कयनाई. सोचू, जखन अंग्रेजीक पाछां पागल भेल अजुका समाज बात-बात पर हिंदी के दोसरा नंबर पर ठार करैत रहैत अछि, तखन संस्कृत पढ़ि के निकलै वला समाज सेहो यैह करत. ई दुहू भाषा, जाहि में एकटा अतिप्राचीन ओ अखुनका परिदृश्य में लगभग अनुपयोगी भ चुकल अछि आ दोसर जे विदेशी मानसिकताक परिचायक ओ हावी होइत जा रहल अछि, तकर आगां हिंदीक कोन स्थान रहि जायत. गप ई नहि जे संस्कृत अथवा अंग्रेजी दोयम स्तर के भाषा थिक, मुदा जाहि भाषा या बोली में सबसे बेसी संप्रेषणक आधार बनैत होय, तकरा अपनेनाइ बेसी व्यावहारिक ओ जरूरी छैक. कियो महान जन कहि गेल छथि जे ..देश को एकसूत्र में बांधने के लिए हिंदी से उपयुक्त कोई दूसरी भाषा हो ही नहीं सकती… आब सोचू जे हिंदी के स्वीकार कयनाई आसान अछि अथवा ओकरा छोड़ि संस्कृत या अंग्रेजी के.
दू-तीन दिन पूवॆ कतेको रास मैथिल बंधु लोकनि दिल्ली में संसद भवन पर जमा भेलाह. काज छलन्हि मिथिला राज्य के अलग कर हेतु प्रदशॆन. आफिस में छलहुं तैं हुनकर लोकनिक फोटो आयल छल से देखलहुं. नीक लागल. बाद में खबरि सेहो आयल. पढ़ि के लागल जे बसिया तारी पिया रहल छथि. अखबारक कोनो पन्ना पर जगह यदि रहितैक त निश्चित रूपे सं खबरि छपितहुं. मुदा से नहि भेल तैं मेरठ में बैसि क मिथिला राज्य के संबंध में कोनो तरहक कोशिश करबाक एकटा छोट छिन प्रयास अपूणॆ रहि गेल.
मिथिला राज्य के ल क कोनो एहेन गप नहि अछि जे हम पूवॆ-आग्रह पोसने होय. तथापि लगति रहैत अछि जे एहि राज्य के बनबाक कोनो संभावना नहि. कियैक त राज्य बनेबा लेल जे सब सं जरूरी चीज होइत अछि राजनीति कयनाइ, से करबा में मैथिल बंधु लोकनि पाछू छथि. ओना राजनीति कखन कोन करोट फेरत तकरा बुझवा में कतेको गोटे के कइएक सदी लागि जाइत छनि. तखन इहो गप नहि जे मिथिला में राजनीति कर वला लोक नहि छथि. खूब छथि आ जमि के करैत छथि. मुदा एहि मुद्दा पर पता नहि कियैक हुनका सब के ठोर सुखा जाइत छनि. नहि मानी त एहि आंदोलन सं संबंधित कोनो बरखक वा दिनक अखबार उठा के देखि लिय, पता चलि जाइत. जहिया-जहिया मिथिला ले आंदोलन करबाक अवसर भेल गीनि के दू-चारि गोटे एकठाम जमा भ जाइत छथि, भाषण दैत छथिन कनेक काल आ मिथिला राज्यक लेल मरै-जीबै लेल समपॆण क लैत छथि. आश्चयॆ नहि जे एहि तरहें कयक साल सं मिथिला बनि के टूटि गेलीह. मुदा लोक सब ओहिना आंदोलन करैत रहि गेलाह.
मोन पाड़ू झारखंड आंदोलन. कतेको राजनीतिक दांव-पेंच आ बलिदान (तथाकथित सही) द क अंततः झारखंड बनि गेल. लालू यादवक विरोध पटना में रहि गेलैन आ रांची राजधानी भ गेल. एहिना छत्तीसगढ़ ओ उत्तरांचल, आब उत्तराखंड के भेल. तात्पयॆ ई जे पहाड़ सं ल क आदिवासी क्षेत्रक लोक लड़ि सकैत अछि, मुदा हम मैदानी भाग वला सब ओहिना रहि गेलहुं. दुखी होयबाक गप नहि जे अपना सब लड़लहुं नहि. अपन सब के शोणित में लड़ैक माद्दा नहि अछि, ई विशेषता छी. लेकिन आब समय आबि गेल छैक जखन कि एकरा तरुआरि सं टघरै वला शोणित बना लेबाक चाही. कि हम किछु गलत कहलहुं…….


text:
नवका- पुरनका लेख सर्च करु...
मिथिलाक शादी मे रंगदारी !
मिथिला मे शादी टैक्स... डोली टैक्स...अछि न एकदम सं अजगुत समाचार. काल्हि राति हमहुं एकटा चैनल पर अपन मिथिलाक एहन खबर देखि दंग रहि गेलौं. कटिहार के मनिहारी थाना क्षेत्र मे एहन अछि.
दुनिया भर के गप तं छोडु अपन मिथिलाक लोक मेहमान के आईओ-काल्हुक युग मे भगवान सं कम नहि मानय छथिन्ह... आओर ओहुं मे जमाय... पाहुनक गप होए तं पूरा गाम हुनकर आदर-सत्कार मे लागल रहय छथिन्ह. गाम-घर मे कोनो टोल मे... किनको घर मे शादी-विवाह होए. सभ लोक लड़की वाला के जमि कs मदद करय छथिन्ह. मेहमानक आवभगत मे कोनो कमी नहि छोड़य छथिन्ह. लोक के कोशिश रहय छनि जे पाहुन गाम सं गेलाह के बाद सदिखन आवभगत के याद रखथिन्ह.
लोक के कोशिश रहय छनि जे अपने भने बिका जाए... मेहमान के कोनो कष्ट नहि होए. अपने भने भूखा रहि जाए... मुदा पाहुन के तरुआ-तरकारी जरूर होबाक चाही. एहि के लेल लोक जमीन... खेत तक बेच देय छथिन्ह...भरना राखि देय छथिन्ह. मुदा सत्कार मे कोनो कमी नहि होए देय छथिन्ह.
एहन मे कटिहार जिलाक मनिहारीक खबर सुनि ठेस लागल. खबर मे ई रहय जे गामक कोनो घर सं तखन धरि कोनो डोली नहि उठैत अछि जखन धरि गामक रंगदार सभ के मुर्गा-भात...ताड़ी-दारु के लेल पैसा नहि देल जाएत अछि. एतबे नहि जमाय जेहि बेर गाम आबय छथिन्ह रंगदार के चुमान देबय पड़य छनि.
एना नहि करला पर घरबैया के संग मारि पीट तं होएते अछि बारात...पाहुन सभ के सेहो लाठी-थापरि सं स्वागत कएल जाएत अछि. गाम मे कइटा बारातक लोक मारि खा चुकल छैथि.
आओर हां ई नहि अछि जे पुलिस- प्रशासन के एकर खबर नहि अछि. सभ पता अछि... मुदा ओ अपना के असहाय पाबय छथिन्ह. किएक तं ओहि टीवी न्यूज मे पुलिस अधिकारी के बाइट सेहो छल. पुलिस अधिकारी के साफ कहनाय छलन्हि जे हुनका एहि बातक पता छनि...आ जांच भs रहल अछि.
पुलिस जांच होए के बात करि अपन पल्ला झाड़ि लैत अछि. पुलिस के छोड़ु... ई पूरा मिथिलाक लेल शर्मक गप अछि. मिथिलाक बारे मे देश-दुनिया मे ढोल पीटय वाला पदाधिकारी सभ के एहि पर गंभीरता सं विचार करबाक चाही. इलाका के स्वयंसेवी संगठन सभ के सेहो आगां अएबाक चाही. अहां सभ के सेहो एहि बारे मे लोक के जागरूक करबाक चाही. एकरा खिलाफ ठाड़ होबाक चाही.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
२.९.मुन्नी कामत- भाषाविद् श्री शरदिन्दु चौधरी
मुन्नी कामत
भाषाविद् श्री शरदिन्दु चौधरी
सत्यक बाट पर पाथर हजार,
हजुरे-हजूर मठाधिस बनल
सत्य केँ टारैय संसार।
आय हम बात कऽ रहल छी पत्रकार, संपादक एवं साहित्यकार ,ओना ओऽ कतेको साहित्यक रचना करैयक बादों स्वयं केँ साहित्यकार नै मानैत छथि से हिनकर बड़पन्न अछि। नाम - शरदिन्दु चौधरी,गाम - मिश्रटोला दरभंगा।
श्री शरदिन्दु चौधरी जी अपन लेखनक जादुगरी लेल जानल जाएत अछि। हिनकर कलम कहियो हिनका मन सँ समझौता नै केलक आऽ सत्यक श्याहि संगे दौड़ैत रहल। माँ सरस्वती के उपासक हिनकर समस्त परिवार ज्ञान अर्जन कऽ सबसँ पैघ धन मानलक। हिनकर बाबूजी पंडित सुधांशु शेखर चौधरी जे अपन लेखन सँ मैथिली साहित्य कऽ विभिन्न विधा सँ समृद्ध् केलैथ। हिनकर बाबा पंडित शशि नाथ चौधरी जे मैथिली केँ पैघ विद्वान छेलैथ। तँ हम निधोक कहि सकैत छी जे साहित्यक ई स्नेह हिनका विरासत मऽ भेटल छैथ।
श्री चौधरी जी पॉलिटिकल साइंस सँ ूूएम ए केलखिन आऽ वकालतक डिग्री हासिल केलैथ। मुदा जे खून मऽ रहैत अछि सोझाँ एबिए जैत अछि। साहित्य हिनका खून मऽ सनल छल अहि सँ लाख कोशिश कऽ बादों ई अहि सँ मुक्त नै भऽ पौलखिन।
वकालतक पढ़ौनी करैके बाद जखन ओऽ अहि क्षेत्र मऽ अपन किस्मत अजमाबैय लेल दू - चारि दिन कोट गेलखिन तँ हिनका भान भेल जे अहि पैसा मऽ झूठक सिवा किछ नै अछि। हिनका ऐहन झूठक खेल नै खेलबाक छल। जे सत्य आऽ भ्रष्टाचार्य कऽ तार -तार करैय लेल अपन भेल नौकरी कऽ इंटरव्यू काल मऽ घेंट दैब देलक से शरदिन्दु जी वकालत कोना करैथ। हिनकर ई सत्यक सिनेह हिनका बेर -बेर पिछा धकलैत रहल, मुदा ओऽ अपन बाट नै बदललैथ।न सत्यक लाट छोड़लैथ। हीनकर लेखन हिनकर सत्यताक प्रमाण अछि।
हिनकर प्रसिद्ध व्यंग्य संग्रह अछि *बड़ अजगुत देखल* , *करिया कक्का कोरामिन* , *गोबर गणेश*
संस्मरणात्मक रचना अछि *बात -बातपर बात* ,*हमर अभाग: हुनकर नहि दोष* ,*मर्मान्तक शब्दानुभुति*
आकाशवाणी दूरदर्शनसँ दर्जनों वार्ता। मिथिला मिहिर पत्रिका साप्ताहिक, दैनिक, मासिक कऽ संपादक। आर्यावर्त हिन्दी दैनिक पत्रिका कऽ फीचर संपादक।
तीन दशक सँ साहित्यिक गतिविधि मऽ सक्रिय रहितो हिनका बेसी मंच सँ अलग - थलग देखल गेल। हिनकर विचार समाजक व्यवस्थाक विपरित अछि जे ओहि व्यवस्था केँ बनेनाहर सभ के विरुद्ध अछि जे हिनकर व्यंग्य संग्रह मऽ सहजे देखल जा सकैत अछि। अपना कऽ पाग आऽ दोपटा सँ स्वतंत्र रखबाक लेल ई आजिवन कोनो संस्था सँ सम्मानित नै हेबाक सपथ नेने छैथ।
स्वतंत्र भऽ बिन किछ लेबाक इच्छा सँ अपने सद्खिन मिथिला आऽ मैथिली लेल अपन लेखन सँ काज करैत रहलैथ। उद्देश्य मात्र अतबे जे अपन धरोहर कऽ मिथिला मैथिल नामक खाल पहिर दिम्मक कऽ नै खा देब। अहि लेल ओऽ अपन लेखनी सँ अहि दिमक सभ केँ चेतौनी दैत रहैत छैथ।
चौधरी जी अहि समाज सँ नै समाजक व्यवस्था सँ व्यथित छथि। साहित्यिक गतिविधि जे वर्तमान में चैल रहल अछि ओहि गतिविधि पर क्षुब्ध छथि।जिनका भाषा कऽ ज्ञान नै से मठाधिस अछि आऽ जे ओहि भाषा कऽ गरहैत छैथ से अन्चिनहार अछि।
वर्तमान मऽ मैथिली भाषा सँ पढ़ौनी केनिहार विद्यार्थी सब लेल शेखर प्रकाशन केँ व्यवस्थापक एवं संचालक श्री शरदिन्दु चौधरी कऽ नाम सबसँ ऊपर अछि। ओऽ विद्यार्थी सबहक मन मऽ हिनका प्रति जे सम्मान अछि से बनावटि नै अछि।ई सम्मान हिनकर हक अछि जे हिनकर काज हिनका दियौलैथ। हिनकर स्मारिका, व्यंग्य, संस्मरण जखन पढ़ब तँ किछ काल लऽ ठमैक जरूर जैब आऽ सोचए परत जे शरदिन्दु जी गलत कतए कहलैथ। हिनकर यैह कला हिनकर रचना कऽ अमर बनाबैत अछि।
- संपर्क- साहिबाबाद (गाजियाबाद)
अपन मंतव्य editorial.staff.videha@gmail.com पर पठाउ।


text: पटना । कृषि आ किसान क सर्वागीण विकास क लेल देश मे पहल बेर गठित कृषि संबंधी मंत्रिपरिषदीय समिति क पहिल बैठक मे कृषि क्षेत्र क समस्या आ चुनौति पर करीब पांच घंटा तक गहन मंथन भेल। मुख्यमंत्री नीतीश कुमार 17टा विभाग क मंत्री आ विभागीय प्रधान क उपस्थिति मे राय-मशविरा क बाद विभागीय सचिव क अध्यक्षता मे अलग-अलग 14टा समिति क गठन केलथि अछि। ओ समिति कए डेढ़ माह मे अपन प्रतिवेदन समर्पित करबाक निर्देश देलथि अछि। संवाद कक्ष मे भेल बैठक क बाद कृषि विभाग क प्रधान सचिव अशोक कुमार सिन्हा कहला जे मुख्यमंत्री नीतीश कुमार 2008 मे तैयार कृषि क रोड मैप क तहत बीज उत्पादन क क्षेत्र मे भेल काज कए उल्लेखनीय बतेलाह अछि। रोड मैप क अवधि 2012 मे समाप्त भ रहल अछि। एहन स्थिति मे बैठक मे अगिला रोड मैप पर सेहो विचार कैल गेल। समिति क गठन एहि परिप्रेक्ष्य मे भेल अछि। कृषि कैबिनेट क आगामी बैठक 15 जून कए होएत जाहि मे समिति क प्रतिवेदन पर मंथन होएत। बैठक मे कहल गेल अछि जे उत्पादकता मे वृद्धि मुख्य समस्या अछि। एकरा पंजाब स आगू ल जेबाक अछि। एहि लेल 14टा समिति बनाएल जा रहल अछि। सिन्हा क अनुसार बैठक मे मुख्यमंत्री कहला जे जखन तक कृषि क्षेत्र आ किसान क विकास नहि होएत, बिहार क विकास संभव नहि अछि। मुख्यमंत्री कहला जे द्वितीय हरित क्रांति क शुरुआत बिहार स होएत। ओ बैठक मे निर्देश देलथि जे कृषि क एहन मॉडल तैयार कैल जाए जे केन्द्र नहि बल्कि दुनिया मे अनुसरण करबा योग्य हुए। मुख्यमंत्री कए कृषि सलाहकार आ कृषि वैज्ञानिक मंगला राय पावर प्रिजेंटेशन सेहो देलथि। एकर माध्यम स दुनिया मे भ रहल जलवायु परिवर्तन स उत्पन्न खतरा स आगाह केल गेल छल। मुख्यमंत्री समस्या कए समीप स अध्ययन आ ओकर निदान क उपाय पर गहन अध्ययन क दृष्टिकोण स अलग- अलग समिति क गठन क निर्देश देलथि अछि। विभागीय सचिव क अध्यक्षता मे गठित समिति मे विशेषज्ञ कए सेहो आवश्यकतानुसार शामिल करबा लेल कहल गेल अछि। एकर गठन मंत्रिमंडल विभाग द्वारा कैल् जाएत। समिति मे कृषि, पशुपालन, मत्स्य पालन, राजस्व आ भूमि सुधार, लघु जल संसाधन, सहकारिता, ऊर्जा, सड़क सम्पर्क, रिसर्च एजुकेशन आओर आईटी, विपणन प्रसंस्करण, पंचायत, सामाजिक वानिकी क संग इकोलाजी, निवेश आ साख प्रवाह क समिति शामिल अछि।


text:
मधुबनी : [प्रणव चौधरी] मधुबनी जिलाक भैरवस्थान थाना क्षेत्रक एगो गांव में नाबालिग बच्चिया स दुष्कर्मक प्रयास करैत काल क वीडियो आरोपित सब सोशल मीडिया पर वायरल क देलक हन। यी वीडियो के वायरल होइते पुलिस एही मामला केर जांच में जुइट गेल अछि।पुलिसक दावा अछि कि आरोपित के पहचान भ गेल अछि। ओर बहुत जल्दी दुनु आरोपी के पुलिस गिरफ्तार क लेत।
दरअसल यी घटना 20 जुलाई के बताओल जा रहल अछि। दुष्कर्मक प्रयास करैत समय के वीडियो शुक्र दिन क वायरल होबैय के बाद भैरवस्थान थाना में प्राथमिकी दर्ज कैल गेल अछि। पीड़ित नाबालिग बच्चीया के मां ..... देवी भैरवस्थान थाना के एगो आवेदन देलैथ।जेही में कहल गेल अछि कि पिछला 20 जुलाई क हम खेत में काम करबाक लेल गेल छेलू।ओर 12 बजे दिन में हमर 15 बरखक बेटी हमरा खोजबाक लेल खेत पर जा रहल छेली। एही दौरान झाड़ी में नुकैल दुगो लड़का हमर बेटी के साथे दुष्कर्म करबाक नियत स छेड़खानी करैय लगला ओर एही के वीडियो बना लेलक।ओही नाबालिग लड़की के हल्ला गुल्ला करैय पर आदमी के जुटैत देख दुनु लड़का ओतय स भाइग गेल। दुनु लड़का ओही वीडियो केर वायरल करैत परिवार के धमकी सेहो देलक की अगर पुलिस में शिकायत केलैय त पूरा परिवार के जान स माइर दैब।
ओही नबालिग लड़की केर माँ बयान देलैथ यै कि उक्त दुनु लड़का गांव के ही पासवानक टोल के रहैय वला अछि।एही मामलक वीडियो वायरल होबैय के बाद थाना अध्यक्ष प्राथमिकी दर्ज क अनुसंधान चालु क देलैथ यै। झंझारपुरक इंस्पेक्टर योगेंद्र कुमार कहलैथ यै कि मामला गंभीर अछि। दोषी केर पहचान सेहो क लेल गेल अछि। बहुत जल्दे एही मामला केर दुनु आरोपी के गिरफ्तार क लेल जैत। ओतैय, पीड़ित परिवार केर सुरक्षा करबाक लेल गांव में चौकीदार के नियुक्त क देल गेल अछि।


text:
विशेष संपादकीय
आइ सँ नवरात्रा प्रारंभ भऽ गेल अछि। नेपाली जनमानस शायदे एहेन उदासीक माहौल मे कहियो दशैं-तिहार-छैठ मनेने होयत। हमरा होश मे पिछला ३० वर्षक अनुभव मे एहेन अवस्था नहि देखल गेल छल। मेहनत-मजदूरीक भरोसे जीवन-यापन कएनिहार कतेको परिवार केर आय पर प्रतिकूल असर पड़ल, उद्योग-व्यापार पर अत्यन्त नकारात्मक असर पड़ल, कतहु खुशियाली नहि अछि। आर तऽ आर अस्पताल एवं औषधालय मे दबाइ तक नहि भेटि रहल अछि। सवारी-साधन सुचारू ढंग सँ कतहु संचालन मे नहि अछि। सीमाक नाका सब खुलैत अछि, बन्द होइत अछि, सब किछु असामान्य अवस्था मे देखाइत अछि।
नेपाल मे संविधानसभा द्वारा २० सितम्बर नव संविधान घोषणा कैल जा चुकल अछि, लेकिन आन्दोलित मधेस तथा देशक आधा आबादी जनमानस एकरा स्वीकार नहि कएलक, विरोध जारी राखल गेल अछि, कतहु खुशी तऽ कतहु दु:ख अछि। तथापि देशक राजनैतिक शक्ति सावधानीपूर्वक किछु तीत-मीठ अनुभव केँ समेटने एकटा निश्चित नियोजित मार्ग पर अग्रसर देखाइत अछि।
एम्हर भारत द्वारा संविधान एकतर्फी जारी करब आ मधेसक आन्दोलन केँ संबोधन नहि करबाक कारण अशान्त मधेसक बाट होइत आपूर्ति व्यवस्था केँ निरंतरता मे राखि सकबा मे समस्या देखबैत सीमा-नाका पर सेहो काफी सुरक्षा बन्दोवस्त बढेबाक बात केँ नेपालकेर सत्तापक्ष एवं संविधान केर पक्ष मे रहल जनमानस द्वारा ‘अघोषित नाकाबन्दी’ मानि लेल गेल अछि। भारत प्रति आक्रोश, विरोध आदि निरंतरता मे रहितो नेपालक जनमानस मे सेहो एहि मुद्दा पर स्पष्ट विभाजन नजैर अबैत अछि। जतय मधेशी जनमानस सहित सब असन्तुष्ट पक्ष भारत द्वारा नेपाल प्रति कड़ा डेग उठेबाक बात केँ एकटा पाठ सिखेबा समान बुझल जा रहल अछि तऽ दोसर दिशि नेपालक घोषित संविधान केर पक्ष मे रहल नेता व जनता जाहि मे पहाड़ी समुदाय केर बाहुल्यता अछि तेकरा द्वारा भारत पर नेपालक आन्तरिक मामिला मे हस्तक्षेप आ अघोषित नाकाबन्दीक आरोप मढल जा रहल अछि।
अही बीच, भारतीय सीमा सुरक्षा बल, कस्टम अधिकारी आदि नेपाली सुरक्षा बल व कस्टम अधिकारीक संग-संग वाणिज्य संघ आदिक सुरक्षा गारंटी लैत सीमा केँ सुचारू ढंग सँ संचालित सेहो कैल जा रहल अछि। बीच मे काफी कड़ाई छल, जेकर असर नेपाल मे अत्यावश्यक समान जेना ईंधन व खाद्यान्न केर संग औषधि, औद्योगिक कच्चा पदार्थ आदिक घोर अभाव देखल गेल छल। लेकिन आजुक अवस्था अत्यन्त सहज देखा रहल अछि। रक्सौल छोड़ि बाकी नाका सब लगभग सुचारू रूप सँ कार्य करय लागल अछि। आपूर्ति व्यवस्था भारतीय नाका सँ सहज होइते नेपालक जनजीवन सेहो सामान्य तरफ अग्रसर होइत देखा रहल अछि।
राजनीतिक समाधान धरि एखन धरि अधर मे लटकल अछि। मधेसक आन्दोलन लेल पूर्वक सरकार द्वारा गठित वार्ता टोली बस समय बितबैत रणनीति अनुरूप अन्ठबैत नाममात्रक वार्ता करैत रहल। ओम्हर नव संविधान जारी केलाक बाद पूर्वक समझौता मुताबिक नव सरकार केर गठन पहिने सहमति सँ, फेर राष्ट्रपति द्वारा देल समयसीमाक भीतर सहमति सँ नहि कए सकलाक बाद सदन द्वारा प्रधानमंत्रीक चुनाव करैत नेपाल कम्युनिस्ट पार्टी (एमाले) केर बहुचर्चित नेता खड्ग प्रसाद शर्मा ‘ओली’ केँ ३३८ मत सँ निकटतम प्रतिद्वंद्वी नेपाली काँग्रेस केर प्रधानमंत्री उम्मीदवार आ निवर्तमान प्रधानमंत्री सुशील कोइराला केँ २४९ मत पर जीत हासिल करैत नेपालक ३८म प्रधानमंत्रीक रूप मे ११ अक्टुबर केँ निर्वाचित घोषित भेलाह, १२ अक्टुबर शपथ-ग्रहण सेहो केलनि। आर आब पुन: नव सरकार नव तरीका सँ असन्तुष्ट पक्ष संग वार्ता करत, आन्दोलन केँ संबोधन करत, यैह सब एम्हर-ओम्हर मे हाल धरि नेपाल मे जारी असंतोष एवं विरोधक आन्दोलन जारिये अछि। माहौल मे दशमीक प्रवेश भेलाक बादो जनमानस मे उत्साह कतहु सँ नहि अभरैत अछि।
एहि बीच राजनीतिक दौर लेकिन कतेको उठा-पटक करैत देखा रहल अछि। शायद देशक जनता लेल दशमी सँ बेसी मनोरंजन राजनीतिक कुश्ती टा बनि गेल अछि। पैछला शनि दिन १० अक्टुबर केँ जखन सदन मे प्रधानमंत्रीक चुनाव होयब छल, ताहू सँ पूर्व शुक्र दिन जखन उम्मीदवारी दर्ता करेबाक छल, ताहि सबमे भरपूर मनोरंजनात्मक राजनीतिक ड्रामा देशक जनता केँ देखय लेल भेटल। पहिने ‘भद्र सहमति’ भरपूर चर्चा मे छल, लेकिन नेपाली काँग्रेस द्वारा तेहेन कोनो सहमतिकेँ नकारि देलाक बाद एहि दलक शीर्ष नेता सब मे सेहो प्रधानमंत्री पद पर दावेदारी देबाक एकटा विलक्षण रणनीति सोझाँ आयल। कहल जाएत अछि जे भारत केर भितरिया निर्देश अनुरूप नेपालक सबसँ पैघ दल नेपाली काँग्रेस केँ अन्य कम्युनिस्ट दल सँ अलग रखबाक एकटा भारतीय रणनीति अनुसार नेपाली काँग्रेस द्वारा भद्र सहमतिकेँ नकारैत प्रधानमंत्रीक उमेदवारी देल गेल, एतबा नहि, ताहि उमेदवारी प्रति भारतीय निर्देशन अनुरूप मधेसवादी दल जे महीनों सँ संविधानसभाक बहिष्कार पर्यन्त केने छल तेकरा सेहो नेपाली काँग्रेसक उमेदवार केर पक्ष मे वोट देबाक लेल परिचालित कैल गेल। अन्तत: सदन केर पटल पर ३३८ मत २४९ मत पर भारी बनैत एमाले केर नेता के पी शर्मा ओली प्रधानमंत्री निर्वाचित भेलाह। रोचक बात ई जे मधेस लेल आन्दोलित दोसर मोर्चा आ सत्ता संग रहबाक लेल प्रसिद्ध कुर्सीप्रेमी विजय गच्छदार ओली पक्ष मे चलि गेलाह आ हुनको पारितोषिक रूप मे देशक उप-प्रधानमंत्री व हुनकर जागिरदारी मानल जायवला मंत्रालय भौतिक पूर्वाधार निर्माण मंत्रालय सहित किछु आरो मधेसकेन्द्रित संविधान समर्थक मधेसी नेताकेँ मंत्रालयक उपहार दैत राजनीतिक खेला-वेला चरम पर पहुँचि गेल अछि।
देश आ मधेस मे चर्चा खूब जोर पर चलि गेल जे पद भेटला पर आन्दोलन छोड़ि नेता बिका जाएत अछि। आइ विजय गच्छदार जी केर पार्टी मधेसी जनाधिकार फोरम (लोकतांत्रिक) केर नेता सब विरोध मे सप्तरीक राजविराज मे प्रदर्शन सेहो केलनि। तहिना कतहु-कतहु सँ आवाज अबैत अछि जे आन्दोलनरत संयुक्त मधेसी मोर्चा सेहो घोषित संविधान केँ जरेनिहार आ विरोध केनिहार आखिर कोन नैतिकता सँ सदन मे जाय प्रधानमंत्रीक निर्वाचन मे कोनो पक्ष केर पक्ष लेलक। हलाँकि संयुक्त मोर्चा द्वारा एहि लेल एकटा विज्ञप्ति जारी करैत सफाई देल गेलैक अछि, मुदा जनता ओतेक बेवकूफ नहि छैक जतेक नेता सब बुझैत छथि, हिनको सबकेँ सत्तालोभी आ अपन स्वार्थसिद्धि लेल राजनीति करबाक आरोप सँ दुइ-चारि होमय पड़ि रहलनि अछि। नव सरकार पर आब सबल प्रतिपक्ष काँग्रेसक झेल सेहो रणनीति अनुसार आबिये गेलैक अछि, आर नव वार्ता टोली सेहो बनतैक ताहि सँ पूर्व सबल प्रतिपक्ष सँ समाधान हेतु ओकर सल्लाह लेब बाध्यता बनिये गेल छैक, तखन जाय केँ वार्ता हेतैक आ तखन शायद ‘जारी आन्दोलन’ फिर्ता लेबाक घोषणा मधेशी मोर्चा द्वारा कैल जेतैक। अवस्था मे कतेक घुरपिच्ची लागि गेलैक से सब केँ स्पष्ट अछिये। समाधान लेल कतेक लचीला पिछला दुइ मास मे रहल शासकवर्ग से केकरो सँ छूपल नहि अछि। तखन सब समाधान ओही अदृश्य शक्ति मे छैक, जेना ओ नचायत तहिना नेपाल नाचत। आम जनमानस मे एहि राजनीति केर घुरपिच्ची सँ जे दु:ख भोगब लिखल छैक से भोगैत रहू। समाधान बहुत नजदीक नहि देखाइत अछि। अदृश्य शक्ति केँ सेहो अपन शक्ति काठमांडू मे कम काज करैत देखाइत छैक, तखन जादू-टोना सब जँ काजक हेतैक तखनहि समाधान शीघ्र यानि एहि दुर्गा-पूजाक समयावधि मे होयत। नहि तऽ जनता झेलैत रहय!


text:
राष्ट्रीय जनगणना २०७८ नेपाल आ मैथिली सेवा समिति विराटनगर केर वृहत्-विचार-विमर्श कार्यक्रम मे प्रवीण विचार
६ जनवरी २०२१, जानकी सेवा सदन, विराटनगर मे ३ बजे सँ ६ बजे सम्पन्न कार्यक्रम मे राखल गेल विचारक प्रति निम्न अछिः
मैथिली सेवा समिति द्वारा आयोजित आजुक वृहत् विचार विमर्श कार्यक्रम जेकर उद्देश्य मैथिली भाषा, साहित्य, संस्कृति तथा कला संरक्षण-संवर्धन-प्रवर्धन केर अछि – ताहि मे उपस्थित समस्त महानुभाव विद्वान् बुद्धिजीवी, चिन्तक, विचारक, समाजक अगुआ आ भविष्य प्रति सचेत रहि समाज ओ समुदाय केँ सचेत रखनिहार व्यक्तित्व लोकनि मे प्रवीणक प्रणाम!
नेपालक जनगणना आबयवला भ गेल। जून 8 सँ 22 धरि, वैशाख 25 सँ जेठ 6 गते धरि घर घर सँ तथ्यांक संकलन कयल जायत। राष्ट्रीय जनगणना 2078 केर कुल 80 गोट प्रश्न जनही पुछल जायत। बहुत रास व्यक्तिगत जानकारी संग जातीय, धर्म व भाषा, शिक्षा आदिक बात पुछल जायत। जमीन, मकान, स्त्री, पुरूष आदिक जानकारी सब संकलित करैत देशक राज्य संचालनक दिशा दशा तय होयत जनगणना के आधार पर।
संचालक महोदय – श्री विपुलेन्द्र बाबू, महासचिव मैथिली सेवा समिति द्वारा देल गेल अभिभाराक मर्म केँ बुझैत सम्मानित सभा समक्ष समग्र मे सन्दर्भ आ प्रसंग केँ राखय लेल सम्माननीय संयोजक डा. योगेन्द्र प्रसाद यादव व अध्यक्ष डा. एस. एन. झा सँ आज्ञानुसार विन्दुवार बढय चाहब।
सर्वप्रथम जनगणना मे भाषाक सरोकार –
भाषा हर मानवक एकटा प्राकृतिक पहिचान होइत छैक। माय केर कोरा सँ जिम्मेदारीक बोझा धरि – आत्मा-परमात्मा सँ जन-गण-मन आ हाकिम-हुकुम धरि सँ जाहि माध्यम सँ लोक अपन सोच-विचार, बोल-वचन, ज्ञान-व्याख्यान अभिव्यक्त करैत अछि वैह कहाइत अछि भाषा। भूगोलक विशेष भाग मे विकसित ई भाषा आदिकाल सँ अनन्तकाल धरिक यात्रा करैत अछि। मूल भाषा सँ मूल वासीक मुख्य सरोकार संग बाहरी लोकक कब्जा, व्यवस्थापन, शासन, प्रशासन, शिक्षा, संचार, सरकारी कामकाज, आजुक समय मे फिल्म आदिक प्रभाव सँ मूलभाषा मे परिवर्तन, कोर दमन-शोषण कतेको तरहक प्रभाव, घटना, आदि होइत देखल गेल अछि। आइ खस भाषा केँ शिक्षा, सरकारी कामकाज, संचार, फिल्म, कलाक्षेत्र, आदि मे आन सब भाषा पर थोपिकय कोना प्रथम वर्ग आ द्वितीय वर्गक राष्ट्रियता स्थापित भेल से उदाहरण सभक सोझाँ मे अछिये। केहेन भयावह संघर्ष करैत उत्पीड़ण-शोषण सँ उन्मुक्ति आ अधिकारसम्पन्नता लेल संघीय लोकतांत्रिक गणतंत्र मे परिणति भेल सेहो सारा माजरा हमरा अहाँक आँखिक सोझाँ मे अछि। परिवर्तनक नींब कतेक मजबूत – कतेक कमजोर से एकटा अलग बहस केर विषय भऽ सकैत अछि, कारण ठीक सँ नव संविधान लागुओ नहि भेल आ राजनीतिक नौटंकी – अस्थायी व अराजक व्यवस्था सभक सोझाँ फेर ताण्डव शुरू कय देने अछि। मुदा, हम मैथिलीभाषी सहिष्णु आ सृजनशील समुदाय वर्तमान उद्वेलन केँ नौटंकी मात्र मानैत दीर्घकालिक व्यवस्था दिश स्वयं सजग रहबाक लेल आजुक ई महत्वपूर्ण वृहत् विचार-विमर्श मे सहभागिता जना रहल छी, आर एहि सौभाग्यपूर्ण सम्मेलन सँ अपन भाषाभाषी केँ आगामी जनगणना मे निज अधिकार आ सर्वोच्च महत्वपूर्ण ‘भाषिक पहिचान’ प्रति सजग रहबाक सन्देशक संचरण करय चाहि रहल छी।
सभक पहिचान केँ सम्मान लेल संघर्षक दशक पैछला ७० वर्ष सँ उल्टाकय देखला सँ नेपाल मे अस्थिरता साफ देखल जा सकैत अछि। बेर-बेर परिवर्तन होइत अछि, बेर-बेर लोकतांत्रिक मूल्य-मान्यता केँ पुनः एहि ठामक भविष्यनिर्माता स्वयं निर्माण आ स्वयं विनाश केर कार्य करैत देखा रहल छथि। एकर मतलब अछि जे भीतर आ बाहर – दुनू स्थान पर एक रंगक मानसिकता आ कि संकल्प नहि रहि ढुलमुल आ पेन्डुलम जेकाँ एक स्थान सँ दोसर स्थान, फेर दोसर स्थान सँ पूर्वक स्थान धरि हिलडोल टा कय रहल छी। लेकिन २१वीं शताब्दीक जनता आब १८-१९वीं या २०वीं शताब्दी जेकाँ भेंड़-बकरी जेकाँ चरवाहाक होहकारा पर चलत से बात नहि छैक। तेँ आजुक एहि कार्यक्रम सँ आमन्त्रित गणमान्य विद्वान् विचारक लोकनि द्वारा एहेन ठोस घोषणापत्र जारी करबाक ध्येय अछि जे सम्पूर्ण मैथिलीभाषी जनमानस केँ अपन भाषा, साहित्य, संस्कृति, पहिचान, कला सहित मानवीय आवश्यकताक सब पृष्ठभूमि प्रति सजगताक प्रसार करय। आर ई कार्य अपने सभक महत्वपूर्ण सुझाव संकलित करैत मात्र कयल जा सकैत अछि। एहि लेल आजुक ई कार्यक्रम नव इतिहास कायम करय तेकर शुभकामना। विचार करबाक आ विचार देबाक जे आजुक शीर्षक सब अछि तेकरा हम केवल शीर्षक मे एना बँटलहुँ अछि।
1. नेपालक जनगणना आ भाषिक सरोकार – विगत केर ९ जनगणना आ ओकर तथ्यांकक विश्लेषण-अध्ययन करैत आगामी दिन मे मैथिलीभाषी लेल जनगणना मे कोन-कोन बात पर सजग रहबाक जरूरत अछि, एहि विन्दु पर गम्भीरतापूर्वक विचार करैत अपन संख्या नेपाली पछाति दोसर सर्वाधिक बाजल जायवला भाषाक टैग कायम रखबाक लेल अपन पहिल भाषा ‘मैथिली’ अवश्य लिखाबी।
2. मातृभाषा आ मैथिली – नेपालक सर्वथा प्राचीन आ आधिकारिक भाषा, पूर्व मे काठमांडू सँ शासन पद्धतिक पर्यन्त हिस्सा ‘सरकारी कामकाजक भाषा’, महाकवि विद्यापति संग ज्योतिरिश्वर ठाकुर समान ऐतिहासिक महत्वक लेखक-साहित्यकार आ कालान्तर मे सिमरौनगढ, सप्तरी, बनौली, मोरंग, धनुषा, मूर्तिया, महिसौथा, सलहेश, दीना-भद्रीक भूमि समान अनेकों पुरातात्विक महत्वक ऐतिहासिक मिथिलाभूमि केर आधिकारिक भाषा मैथिली केर महत्व सर्वविदिते अछि। लेकिन शिक्षा आ सरकारी कामकाज सँ बाहर रहलाक कारणे वर्तमान मे विपन्नताक कगार पर ठेलल ‘मार्जिनलाइज्ड भाषा’ थिक मैथिली, जे नव संघीय नेपाल मे पुनः अपन मान आ मर्यादा वापस पाबय, गठित भाषा आयोग आ अध्यक्ष डा. लबदेव अवस्थी संग विद्वान् भाषा वैज्ञानिक डा. योगेन्द्र प्रसाद यादव, डा. राम अवतार यादव, प्रा. वासुदेवलाल दास, डा. सुनील कुमार झा, पं. ताराकान्त मिश्र सहितक अनेकानेक प्राज्ञ लोकनिक कर्मक्षेत्र मे रहल मैथिली प्रति जन-जन मे जागरण बनल रहय, एहि दिशा मे सब कियो जरूर सोची आ स्वर्णिम भविष्य लेल विचार दी।
3. भाषा आ बोली – विदित हो जे भाषाक मौखिक रूप अनेक होइत छैक, जेकरा सामान्य भाषा मे ‘बोली’ आ साहित्यिक भाषा मे ‘भाषिका’ कहल जाइत छैक। ३ कोस पर पानी बदले ४ कोस पर वाणी – माने जे पानि आ वाणी केर बदलैत रहबाक सिद्धान्त प्रकृति प्रदत्त रहलैक अछि। जाहि पर आयरिश विद्वान् डा. जार्ज अब्राहम ग्रियर्सन १८७५ सँ १९२८ धरिक लम्बा शोधकार्य संग भाषिक सर्वेक्षण मे मैथिली केर लगभग ७ टा प्रमुख बोलीक जानकारी लिंग्विस्टिक सर्वे अफ इंडिया मे देने छथि। नेपाल मे भाषा आर बोलीक सम्बन्ध मे सेहो कतिपय विद्वान् लोकनि अपन रिसर्च वर्क मार्फत भाषा आ बोलीक बीच केर अन्तर्सम्बन्ध पर उल्लेख्य चर्चा कएने छथि। कालान्तर मे विखंडनकारी सोच द्वारा भाषा आ बोली बीच झंझटि लगाकय विभाजित जनता सँ अपन हितसाधनक खतरनाक काज सेहो भेल, ताहि प्रति सचेत रहब आवश्यक अछि। औपचारिक-अनौपचारिक शिक्षा बिनु पेने लोक सब द्वारा कहियो भाषाक क्लिष्टताक नाम दय केँ, कहियो संस्कृतहि जेकाँ मैथिली सेहो कोनो खास वर्गक आरक्षित भाषा कहिकय, मैथिली केँ तोड़बाक कुचक्र सब कयले जाइत रहल अछि। एहि सब विन्दु पर सेहो बहुत सावधानीपूर्वक विचारिकय आमजन मे भ्रम समाप्त करबाक दिशा मे आजुक कार्यक्रम मे हम सब ध्यान केन्द्रित करी।
4. बोलीक नामपर कित्ता काट आ तेकर दुष्परिणाम – बोलीक नाम पर कित्ता काट केर खतरनाक खेल पहिने सँ मैथिली केँ कमजोर करैत रहल अछि। अंगिका कहिकय एकटा निश्चित भूगोल (भागलपुर, मुंगेर, खगड़िया, आदि) केँ मिथिला सँ अलग करबाक लेल मैथिली केँ तोड़ल गेल। बज्जिका कहिकय तिरहुत प्रमंडल क्षेत्र केँ भारत मे तोड़ल गेल, नेपालहु मे गौर-रौतहट आ बारा-पर्सा दिश मैथिली केँ तोड़ल गेल जे विगत केर जनगणना २०६८ मे ४% लगभग देखाय दैत अछि। तदापि मैथिली आइ संसारक २६म्, भारतक संविधानक अष्टम अनुसूचीक कुल २२ सूचीकृत भाषा मे एक सर्वथा प्राचीन आ सम्पन्न साहित्यिक भाषाक रूप मे आ नेपालक दोसर सर्वाधिक बाजल जायवला भाषाक रूप मे नेपाली ४४% पछाति लगभग १२% केर भाषा थिक। कित्ता काट कयल भाषा बज्जिका, अंगिका वा एतेक तक कि मिथिलाक्षेत्रक मुसलमान द्वारा उर्दू भाषी कहेबाक लिलसा मे केहेन दुर्घटना भेल अछि से आइ एहि भाषाभाषी समुदायक शिक्षा आ समग्र विकास संग साहित्यिक-सांस्कृतिक विकासक ग्राफ स्वतः कहि दैत अछि। भाषाक उत्थान समाजक उत्थान थिकैक, लेकिन भाषाक नाम पर स्वयं केँ अलग कय पिछड़ा सँ आरो बेसी पिछड़ा बनि गेनाय कतेक लाभप्रद छैक, नोक्सानदायक छैक, ताहि सब पर सभाक ध्यान जाय से आग्रह।
5. मधेश आन्दोलनक उपलब्धि आ हार या शासक वर्ग द्वारा क्रमिक रूप सँ दमन केर उदाहरण – मधेश आन्दोलनक उपलब्धि केँ दमन भेल सब जनैत छी। कियैक? जहिना मधेशीक संख्या केँ कतेको कुतर्क आ कुत्सित परिभाषा सँ तोड़ि-ताड़ि २०% सँ नीचाँ कय देल गेल, तहिना आब भाषिक पहिचान केर तौर पर नेपाली उपरान्त दोसर सर्वाधिक सशक्त भाषा मैथिली केँ खन्डित कय शासक वर्ग आ स्वयं भाषाभाषी मे किछु भटकल लोक कथित पिछड़ा वर्गक उत्थान लेल कार्य कयनिहार अभियन्ता कोना कुत्सित आ क्षुद्र कार्य सब कय रहल अछि ताहि दिशा मे गम्भीरतापूर्वक विचार करब आजुक एहि विचार-विमर्श कार्यक्रमक मुख्य हिस्सा हो सेहो मांग करैत छी। जँ टूटने केकरो कल्याण होइ त टूटिकय पहिने अलग भेलक हाल देखैत हुनका सब लेल उचित परामर्श देनाय बहुत जरूरी अछि। खासकय, एहेन अभियन्ता जे समाज मे जा-जाकय लोक सब सँ हुनकर जातिक नाम पूछि ई कहथि जे अहाँ फल्लाँ बड़का जाति जेकाँ नहि बजैत छी तेँ अहाँक भाषा मैथिली नहि, मगही भेल… जे मगही सर्वविदित तौर पर गंगा दक्षिण मगध क्षेत्रक भाषा थिक, ताहि नाम पर खिचड़ी पकेनाय… एहि तरहक विखंडनक खतरनाक परिणाम प्रति हुनका सब केँ आगाह करब बहुत आवश्यक बुझाइत अछि।
6. राष्ट्रीय परिवेश में बदलाव के क्रांति, राजनीति, अराजकता, आंतरिक षड्यंत्र आ अन्तिम (वर्तमान) राजनीतिक अवस्था के उदाहरण – वर्तमान राष्ट्रीय परिवेश राजनीतिक परिवर्तन केर संकेत पर अपने सब जरूर विचार करब। आखिर अति-राजनीति आ अराजक मांग कयला सँ परिणाम कतेक जल्दी उलैट जाइत छैक, एहि विन्दु पर सेहो सोचय जाउ। भाषिक पहिचान केँ जाति सँ जोड़िकय सरकारक मुलाजिम सब सँ गोटेक हजार आ गोटेक लाख टका भत्ता अपन एनजीओ मे पचेबाक लेल समाज केँ तोड़बाक दुष्परिणाम हमरा-अहाँ केँ कतय लय जायत, एहि सवाल पर चिन्तन जरूर हो।
7. क्रांतिक समय राजतंत्र केँ निरंकुश कहब आ फेर वैह राजतंत्र के सिफारिश करब, पुनर्मुसिको भव के स्थिति आ समीक्षा – एखन धरि कतेको बेर एकटा राजा प्रति कतेको तरहक विचारक खुलेआम प्रचार हम सब अपन जीवनकाल मे देखि लेलहुँ अछि। कहियो जे प्राण भन्दा प्यारो रहैत अछि, वैह चोर बनि देश छोड़य लेल बाध्य भऽ जाइत अछि। फेर किछुए समय मे वैह चोर प्राण सँ प्रिय बनि जाइत अछि। त ई सब ढुलमुल रवैया – जेकरा कृष्ण गीता मे व्यवसायात्मिक बुद्धि कहि एकर परित्याग करैत ‘निश्चयात्मिका बुद्धि’ केर अवलम्बनक उपदेश कएने छथि, हम सभा सँ ई अपेक्षा करी जे ‘निश्चय संकल्प सहितक घोषणापत्र’ जारी करबाक दिशा मे आइ मंथन हुअय।
8. मैथिली तोड़बाक कुचक्र, अप्पन लोकक द्वारा जातीय आधार पर फूट डालबाक खतरनाक सामाजिक विखंडन आ एकर दीर्घकालिक परिणाम – तोड़नाय लक्ष्य जेकर हो ओकरा चेतावनी दैत ओहेन घटिया काज करय सँ रोकनाय आजुक मांग अछि। एहि पर गम्भीर निर्णय करैत उचित कार्रबाई आ जनमानस मे जनचेतना लेल काज हुअय, जाहि लेल मैथिली सेवा समिति आ समस्त भाषा-संस्कृति प्रति समर्पित संस्था द्वारा सक्रियतापूर्वक कार्य कयल जाय।
9. मैथिली भाषी जनमानस में वृहत स्तर पर जनगणना प्रति जनजागरण के जरूरत – जनगणना मे भाषा सहित आरो-आरो विन्दु पर सतर्कता लेल जनजागरण अभियान चलेनाय आजुक आवश्यकता बुझाइत अछि, शेष सभाक जेहेन आदेश हो।
10. विराटनगर महानगरपालिका, पूर्वांचल के जिला मोरंग झापा सुनसरी स्तर पर संस्थागत, व्यक्तिगत आ संचारगत समन्वय आ जनजागरण अभियान केर सुझाव – महानगरपालिका सँ जिला होइत कम सँ कम प्रदेश १ धरिक सम्पूर्ण ५,३५,००० जनसंख्याक मैथिलीभाषी सँ सम्पर्क कोना कयल जाय, कोन तरहक जनजागरण समिति बनय, केना प्रचार-प्रसार हो, कोष व्यवस्थापन आ क्रियान्वयन प्रति सेहो आजुक सभा मे विमर्श कयल जाय। आगाँ एकर नेतृत्व संयोजक डा. यादवक नेतृत्व मे केना संभव होयत, आरो हुनका सहयोग लेल किनका सभक सहयोग लेल जाय, एकटा समिति गठित हो।
11. संस्था सभक बीच समन्वय आ सहकार्य – कतेको रास कमजोर विन्दु सेहो हमरा सभक अछि, आपस मे समन्वयक अभाव आ आन भाषाभाषी जेकाँ अपन भाषा प्रति उदासीनताक भावना, अपने सँ अपन भाषा घर मे छोड़नाय – एतेक रास संस्था सब कार्यरत रहितो आपस मे वैर आ ईर्ष्या केर भावना, एक-दोसर सँ गलत प्रतिस्पर्धा, सरकारी निकाय मे जा एक-दोसरक कमजोरी कहि आन केँ लाभ लेबाक मौका देनाय… एहि सब पर सेहो आत्मालोचना संग आगामी समय समन्वय-सहकार्य केना बढय, केना एकजुटता हुअय, एकता मे बल अछि से बुझी, एहि पर ठोस कार्ययोजना आ क्रियान्वयन लेल सभादेश हो। ||अस्तु॥


text:
सहरसा। 28 नवम्बर। गुप्त सूचना केर आधार पर पुलिस द्वारा महिषी थाना क्षेत्र के राजनपुर गाम सँ रामप्रवेश साह नामक व्यक्ति केर घर सँ तकरीबन 4 क्विंटल गांजा समेत डेढ़ लाख सँ बेसी नकदी बरामद कायल गेल, संगहि एक कारोबारी क' सेहो गिरफ्तार कायल गेल।
प्राप्त खबैर केर मुताबिक नशा मुक्ति दिवस पर जिला प्रशासन के कार्रवाई मे सफलता भेटल अछि। सदर एसडीओ प्रशांत कुमार आओर एसडीपीओ प्रभाकर तिवारी केर नेतृत्व मे छापामारी केर दौरान भारी मात्रा मे गांजा बरामद कायल गेल अछि। ओतहि छापामारी सँ पूरा इलाका मे हड़कंप मचल अछि।
अपने क' बता दी कोसी केर कछार मे बसल राजनपुर गाम मे एतेक बड़का गांजा के खेप भेटब साबित करैत अछि कि ऐहिक धंधा एहि इलाका मे खूब चैल रहल अछि। एता एक छोट बाजार सेहो अछि जता तटबंधक भीतरी इलाका के लोगक बीच एहि तरहक नशीला पदार्थ क' खपायल जायत अछि। ई इलाका नशीला पदार्थक कारोबार लेल बहुत फेमस अछि। ओनाकि एहि छापामारी मे एक कारोबारी फरार होमै मे सफल रहला। जिनकर गिरफ्तारी के लेल लगातार छापामारी कायल जे रहल अछि।


text:
विगत २७ अप्रैल संपन्न जानकी नवमी यानि जानकी जन्मदिवस केर रूप मे मिथिला सहित मैथिलजन द्वारा देश-विदेश कतेको ठाम मनेबाक समाचार भेटल। मैथिली लोकसंस्कृति मंच द्वारा आयोजित जानकी नवमी मे २७ अप्रैलक जन्म सँ लैत आइ छठिहार दिवस केर रूप मे सेहो मनायल जेबाक समाचार एहि समितिक सचिव प्रो. उदय शंकर मिश्र देलनि अछि। मैथिली जिन्दाबाद द्वारा ई पूछला पर जे जन्मदिवस मनेबाक तऽ एकटा परंपरा देखल गेलैक अछि, लेकिन जन्मक संग-संग छठिहार दिवस मनेबाक प्रयोजन कोना भेल, तऽ एहि पर प्रो. मिश्र द्वारा मैथिलीपुत्र प्रदीप केर सन्दर्भ दैत जानकारी कराओल गेल अछि जे ई विधान विशेष रूप सँ आपसी विमर्शक बाद हिनका लोकनिक संस्था द्वारा लेल गेल अछि। काल्हि जानकी प्रतिमाक विसर्जन कैल जायत।
विदित हो जे विगत किछु वर्ष सँ सीताक हाथ मे धनुष सहित केर फोटो जे दरभंगाक कोनो कलाकार द्वारा बनायल गेल अछि तेकरा जोर-शोर सँ प्रचारित कैल जा रहल अछि। संगहि आब दरभंगा सँ ई नव विधान सहित केर जानकी जन्मोत्सव सेहो एकटा नव परंपराक जन्म देबाक दंभ भरि रहल अछि। देखा चाही जे श्रीरामक सौम्य भार्याक रूप मे प्रचलित सीता – प्रातस्मरणीय सती नारीक पवित्र नाम अपन हाथ मे धनुष लय कोन नव संदेश भक्तजन तक छोड़ैत छथि आ एहि सँ जानकीभक्त केँ आध्यात्मिक केहन लाभ प्राप्त होइत छन्हि। प्रसंगवश सहस्रार्जुनक बध देवी सीता द्वारा कैल गेल, राम तऽ केवल मरल रावण केँ मारबाक मानुसिक लीला टा केलनि, एहि तर्क सँ बनल धनुष सहित सीता कोना अपन नव छवि सँ सन्देश दय पुरुषप्रधान समाज सँ मर्यादापुरुषोत्तम रामक छवि सँ ऊपर जाइत छथि। आलोचकवर्ग एहि सब प्रकरण सँ सीताक छवि बिगड़बाक बात करैत छथि, संगहि एहि सँ आध्यामिक स्थापित सत्यक संग छेड़छाड़क आरोप सेहो लगाबैत छथि। दरभंगा संस्कृत विश्वविद्यालय द्वारा मिथिला पद्धतिक पंचांग हर वर्ष प्रकाशित कैल जाइछ, कोनो विद्वत् विमर्श लेल भैर भारत सँ विद्वान् समाज एहि विश्वविद्यालयक वेत्तासँ सम्पर्क करैत छथि, लेकिन आब एकटा नवका धाराक विद्वत् समाज पुन: मिथिलाक एहि सांस्कृतिक राजधानी मे बनल एकरो खबैड़ मानल जा सकैत अछि।


text:
फेडरेशन केर माँग छैक जे पथ परिवहन एवं सुरक्षा संशोधित विधेयक कॉरपोरेट संस्थान केँ ध्यानमे राखिकय बनाओल गेल छैक, ताहि हेतु अहि विधेयक केर केंद्र द्वारा तुरंत वापिस लेबाक चाही, सरकार लाइसेंस समेत आरओ बहुतरास शुल्कमे उम्मीदसँ बेसी बढ़ोतरी कयलनि अछि। गाड़ी फिटनेसमे 50 टाकाक प्रतिदिन दंडशुल्क कय देल गेल छैक जे कि गलत छैक। सरकार जौं हमरा लोकनिक माँग नहि सुनताह तs अनिश्चितकालीन हड़ताल करब।
विदित हो जे रोड ट्रांसपोर्ट वर्कर्स फेडरेशन केँ चक्काजामक कारण यात्री लोकनिकेँ भारी परेशानी भेलनि। लोककेँ शहरमे कतहु जेबाक वास्ते बस, ऑटो आदि नहि भेट रहल छलनि। पटना स्थित मीठापुर बस पड़ाव सँ बस नहि खुलैत छल। यात्री लोकनिकेँ कहनाम छलनि जे 2 सँ 3 घंटा धरि इन्तजारके बादो बस नहि आबैत छल। अहि हड़ताल केँ कारण यातायात व्यवस्था पूरा तरहें चरमरा गेल छल।


text:
घरे सऽ जानकी नवमी मनएबाक लेल अपीलः छोटे महंथ
मनीष कर्ण, जनकपुरधाम। २३ अप्रैल २०२०. मैथिली जिन्दाबाद!!
प्रत्येक वर्ष जनकपुरधाममें मनाओल जाएबला जानकी नवमी केर एहि वर्षक विशेष उत्सवसभ लौकडौनक कारण प्रभावित भऽ रहल अछि। विश्वभरि मे पसरल वैश्विक महामारी नॉवेल कोरोना भाइरस केर कारणे नेपाल सरकार द्वारा लौकडौन लगएला बाद जानकी नवमी उत्सवमें समेत असर पड़ल अछि। नेपाल सरकार द्वारा घोषित लौकसौनक पालन करैत जानकी नवमीक अवसर पर एहि वर्ष कोनो प्रकारक उत्सव नहि क’ समान्य रूपमें मनाओल जाएत सैह जनतब जानकी मन्दिरक उत्तराधिकारी महन्थ रामरोशन दास बतौलैन्ह। उत्सवक समयमें कोरोना महामारीक त्रास रहला कारणे नेपाल सरकार लगओने लौकडौनक पालन कएनाय एखनुक आवश्यकता रहल ओ बतौलथि ।
वैशाख शुक्ल नवमीक दिन होइत आबि रहल जानकी जन्मोत्सवक दिन जानकी मन्दिरमें भव्य कार्यक्रमक आयोजना होइत अछि। एहि वर्ष जानकी मन्दिर जन्मोत्सवक अवसरमें ८ दिनधरि पूजा अराधना होयत से महन्थ दास बतौलन्हि। हुनका अनुसार वैशाख १२ गते घटस्थापना होयत आर जानकी जन्मोत्सव मन्दिर भितरे वैशाख १९ गतेधरि मनायल जाएत । महन्थ दास कहलैन्ह जे विश्वभरि कोरोना महामारी पसरबाक कारणे जानकी जन्मोत्सवक दिनधरि घर घरमें हरेक साँझ ७ बजे विशेष आरतीक तथा दिपोत्सव करबाक आग्रह केने छथि । ध्यातव्य जे एहि स’ पहिने कोरोना भाइरस संक्रमणक डर स’ रामनवमी पर्व समेत प्रभावित भेल छल । तहिना पैछला वर्षसभमें जानकी नवमीमें शोभा यात्रा, दुधमती शाही स्नान, रामायण मेला, श्रीराम- मैय्या सीताजी पर केन्द्रित क’ कवि गोष्टी, रामायण पर आधारित प्रश्नोत्तर प्रतियोगिता, मिथिला चित्रकला सम्बन्धी प्रर्दशनी, प्रादेशिक भाषाक सांस्कृतिक कार्यक्रम सहित कार्यक्रम सभक आयोजना करैत जानकी नवमी भव्यताक सङ्ग मनाओल जाएत छल।


text:
राजविराज, सप्तरी। ८ मार्च २०२०। मैथिली जिन्दाबाद!!
होरीमे हरियाइत #मिलाफ, मुस्कियाइत #मिथिला :
काल्हि फागुन २४ गते शनि दिन पवि माध्यमिक विद्यालयक प्राङ्गनमे मिलाफ नेपालक मासिक मैथिली साहित्यिक एवं साङ्गितिक कार्यक्रम श्रृंखला २८ श्रीराम मण्डलक अध्यक्षता आ अमन कुमार झाक प्रमुख आतिथ्यमे तथा शम्भू श्रीक संचालनमे सु-सम्पन्न भेल अछि। विदिते अछि जे मिलाफ मैथिली भाषा-साहित्यक संग कला आदिक संरक्षण, विकास एवं जन-जन मे प्रचार लेल निरन्तर कार्य करैत आबि रहल अछि।
काल्हि आयोजित कार्यक्रम मे होरीक शुभकामना शब्द – मैथिली साहित्य परिष्दक अध्यक्ष सतीष दत्त आ मिथिलेश झा द्वारा राखल गेल। संस्थापक अध्यक्ष देवेन्द्र मिश्र, किरण झा, कृष्ण मैथिल, रमण यादव धीरू, प्रतिमा देव, अमन कुमार झा, शान्ति झा, धीरेन्द्र मधेशी, ऋतुराज अमरेन्द्र, श्याम कुमार मण्डल, रमीला शाह, दिलखुश यादव, ज्ञानेन्द्र मण्डल आ शम्भू श्रीद्वारा काव्य रचनाक वाचन सेहो कयल गेल। कविताक संग-संग गीत सब सेहो प्रस्तुत कयल गेल छल। विशेष प्रस्तुतिक रूपमे फोनसँ लाइभ होइत लहानसँ गायक तेजू मैथिल संग हुनक साङ्गितिक टीमद्वारा ‘बाबा हरिहर नाथ’ होरीक विशेष गीत गओने रहथि। संस्थाक सचिव विद्यानन्द बेदर्दी द्वारा मिलाफ परिवारक दिससँ सम्पूर्ण सृजनकर्मीमे होरीक रङ्गारङ्गी शुभकामना ज्ञापित भेल अछि।


text:
मुम्बई, जुन २४, २०१५. मैथिली जिन्दाबाद!!
आबयवला रवि यानि २८ जुन, २०१५ केँ मुम्बई केर जरी मरी माता मन्दिर, G-1, वर्ली हिल रोड, कैम्पा कोला लेन, वर्ली नाका पर दहेज मुक्त मिथिला – मुम्बई केर कार्यकर्ता सम्मेलनक आयोजन होमय जा रहल अछि। जानकारी दैत संस्थाक राष्ट्रीय अध्यक्ष पंकज झा बतौलनि जे एहि कार्यक्रम मे विरार महानगरपालिकाक चुनाव मे वसइ क्षेत्र सँ विजेता मैथिलानी पुतुल रविन्द्र झा केर नागरिक सम्मान समारोह सेहो आयोजन कैल जायत। विदित अछि जे मिथिलाक सर्वाधिक लोकप्रिय फेसबुकिया संस्था जे क्रमश: यथार्थ धरातल पर सेहो यथासंभव अभियान आदिक निरन्तर संचालन करैत अछि, एहि संस्थाक सर्वाधिक कार्यक्रम मुम्बई मे आम जनसहभागिताक संग होयबाक रिकार्ड अछि। मुम्बई मे राष्ट्रीय अध्यक्ष पंकज झा सहित संरक्षक पंडित धर्मानन्द झा आ अनेको समर्पित मैथिली-मिथिला अभियानी स्वयं सशक्त रूप सँ मातृभाषा ओ संस्कृति प्रति समर्पित कार्यक्रम आदिक आयोजन करैत छथि। समूचा मुम्बई मे दहेज मुक्त मिथिलाक चर्चा सदिखन जोर पर रहैत अछि, कारण कार्यकर्ताक समर्पण आ त्याग सँ मिथिलाक सेवाक भावना सर्वोपरि रहैत देखल जाइछ।
महाराष्ट्र अध्यक्ष धर्मेन्द्र झा जानकारी करौलनि अछि जे “दहेज मुक्त मिथिलाक गतिविधि मे आरो वृद्धि अनबाक लेल आ मिथिलाक मूल स्थान पर सेहो एहि अभियान केँ गतिशील बनेबाक लेल मूलरूप सँ ई कार्यकर्ता सम्मेलनक आयोजन कैल जा रहल अछि। हमरा लोकनि ई निर्णय लेब जे कोना आरो सक्रिय लोक सबकेँ एहि पवित्र अभियान सँ जोड़ैत जनजागृति द्वारा मिथिला केँ दहेज मुक्त बनेबाक सपना पूरा हो।” संरक्षक पं. धर्मानन्द झा केर प्रेरणा सँ ई कार्यक्रम हुनक जन्मदिवसक संग रवि दिन छुट्टीक होयबाक कारणे सबटा संयोग नीके होयबाक जानकारी रामनरेश शर्मा करबैत छथि। तहिना राजेश राय कार्यक्रम मे आमंत्रित अतिथि लोकनिक नामावली तैयार कय रहला अछि। अनुप सत्यनारायण झा एहि मे आरो महत्त्वपूर्ण सहभागिता हेतु आयोजक लोकनि केँ नाम एवं नंबर उपलब्ध करा रहलखिन अछि।
बीतल रवि दिन संस्कार मिथिला द्वारा सेहो पुतुल रविन्द्र झा केर सम्मान समारोह कैल गेल छल। एहि अवसर पर विशिष्ट अतिथि डा. बैद्यनाथ चौधरी बैजु सेहो मुम्बई पहुँचल छलाह। मैथिलक एकता सँ कोना राजनैतिक सशक्तिकरण भऽ रहल अछि ताहि प्रेरणाक संचरण करबाक उद्देश्य सँ पुतुल केर सम्मान समारोहक आयोजन सँ समस्त मैथिल प्रसन्नताक अनुभूति कय रहला अछि। कार्यक्रमक विवरण आमंत्रण पत्रक अनुसार एना अछि जे दुपहरिया २ बजे सँ ४ बजे धरि श्री सत्यनारायण भगवान् केर पूजाक आयोजन, ४ बजे सँ कार्यकर्ता सम्मेलन, ५ बजे सँ पुतुल केर सत्कार समारोह, ६ बजे सँ संरक्षक पंडित धर्मानन्द झा केर जन्म दिवस आ संध्या ६:३० बजे अल्पाहार व चाह-पानक संग कार्यक्रमक समापन होयत। एहि अवसर सैकड़ों सामाजिक एवं संस्कृतिसेवी अभियानी, नेतृत्वकर्मी, महिला तथा सज्जनवृन्द केँ आमंत्रण कैल जेबाक समाचार सेहो भेटल अछि।
ई तय छैक जे जाहि तरहें वर्तमान समय मे बेटावला केँ पुतोहु भेटब मोस्किल भऽ गेलैक अछि, जाहि तरहें लोक बेटीकेँ सुशिक्षित बना बिल्कुल बेटा समान अपन पारिवारिक जिम्मेवारी वहन करबाक भार सौंपि देलकैक अछि, ताहि सँ दहेजक व्यवहार बहुत हद तक संतुलित भऽ गेलैक अछि आ दहेज मुक्त मिथिलाक नारा जे माँगरूपी दहेजक प्रतिकार करू, स्वेच्छाचारिता केँ बढाबा दैत स्वच्छ वैवाहिक सम्बन्ध एवं स्वच्छ-स्वस्थ संतानक परिकल्पना करू, ई अवश्य नजदीक भविष्य मे पूरा हेबाक संभावना प्रबल भऽ गेलैक अछि।


text:
— पीताम्बरी देवी
सामा भाई बहिन के पावन पर्व छैठ के पारण से सुरूह होईत अछि ।कयों कियो भरदुतिया दिन से सेहो बनाबय लगै छथि ।कहल जाईत अछि जे द्वापर युग में कृष्ण के बेटी सामा छलिह आर कृष्ण के बेटा साम छलाह ।सामा के ऋषि मुनि के सेबा करय में बहुत निक लगै छलनि ।ओ राति में पिता से चोरा के डिहुली सहेली संग जंगल में ऋषि मुनि सब के सेबा टहल कय आबथि । कृष्ण के एकटा मंत्री चारूक छल ओ सामा ओ डिहुली के जंगर दिस जाईत देख लेलक आर कृष्ण के झुठ फुसि लगा के कहि देलकनि । कृष्ण समा के तमसा के श्राप द देलखिन जे जाउ अहा के जंगल में बिचरण करैत बहुत निक लगैत अछि ते चकेवी चिरै भय जाउ आर जंगल में बिचण करू ।सामा चिरै भ गेलि ते हुनकर पति से हो महादेव के तपस्या कय के चकेबा चिरै हेबाक बर मंगलनि आर महादेव चकेबा बना देलखिन।दूनू जंगल में बिचरण करैत खरैत मिथिला आबि गेलि ।साम पिता के आज्ञा से युद्ध करय गेल छलाह जखनि एला ते बहिन के दसा देखि बहुत दुखी भेला आर कृष्ण के प्रशन्न कय के सब बात कहलनि ।तखनि कृष्ण सामा के श्राप मुक्त क देलखिन।साम तकैत तकैत बहिन के मिथिला एलाह आर खढ़ के जरा जरा के ईजोत क के जंगले जंगल बहिन के तकलनि बहिन भेटल खिन ।भाई बहिन के एहि प्रेम के देखि सब मिथिलानि सब पूजा करय लगलि ।चूगला के सब मिल के खुब मारलनि ओकर मोछ में आगि लगा देलखिन ।साम सामा के सब एतहि रहय लेल कहय लगलि ते साम सामा कहलनि जे हम सब बेर कातिक मास में आयब आर अहा सब बहिन खुब गीत नाद गाबि के कार्तिक पूर्णिमा के बिसर्जन कय देब जे बहिन सामा खेलेति हुनकर भाई के औरदा बढ़तनि।ओहि दिन कार्तिक पूर्णिमा छल जहिया साम सामा मिथिला से गेलिह।साम जे बहिन के ताकय आएल छलाह ते हुनकर संग में झाझी कुकर, सतभैया, खररुच भाई , ढोलिया बजनिया, भम्हरा , आर बहुतों चिरै चूनमूनि सब संग में छल।बाट पर बैस के बहिन सब बाट तकैत रहै छल तै बांटो बहिन , । मिथिला के बहिन सब भगवती गीत गबै छथि ओकरा बाद सामा के आराधना करै छथि ।
आबह सामा आबह चकेबा हे कातिक मास हमर भैया सबे भैया हे ईहो सामा पोसल।
सामा सुन्दर चिकनि माटि के सानि के ओहि से सबसे पहिने श्री सामा, आर तकर बाद सतभैया, झाझी कुकुर ,खररुचभैया, भम्हरा, ढ़ोलकिया बजनिया, चकबा चकबी, पौती जाहि मे सामा के गुर चूड़ा सिंन्दूर टिकली सब संग में देल जाई छनि।आर चूगला बिन्दाबन , तीतिर, कचबचिया, लड्डू वाली, अनेकों तरहक हमर बहिन सब सामा बनबैत छथि।
किछु गीत सब
गाम के अधिकारी तोहे बरका भैया हे ,भैया हाथ दस पोखरि खुना देह चम्पा फूल लगा देह हे।
नदिया क हे तीरे तीरे हमरो भैया खेलथि सिकार ,कहि पठौलखिन माई हे छोटकि बहिनों के समाद, गे माई भैया औता मेहमान।
पनामा जे खेलहि रे भैया पिकिया नरौले ओहि ठाम, ओहि पिकिये अयलै रे भैया गंगा जमुनामा केर बाढ़ी।
सामा फेरय काल
जीबो जीबो जीबो कि तोर भैया जीबो कि मोर भैया जीबो कि लाख बरिषा जीबो ,
जैसन कररिक थम्ह ओईसन भैयाक जाघ ।
सब बहिन भौज मिल के सामा के गीत गबै छथि ।सामा के देव उठाओन दिन पिठार से ढ़ौरल जाइत अछि सिंन्दूर के छिटका द देल जाईत अछि। ओकरा बाद बहिन सब सामा के रंग से लिखैत छथि ।बास के चंगेरा में सामा सब के सजा के नब धान दूभी दय के डाला में दीप जरा के सब बहिन सब बटगवनि गबैत अपन अपन आंगन से बहार होई छथि आर भरि टोल गीत गबैत सामा के ओस चटबैत छथि।सब सखि सहेली नन्दी भौज रंग रभस करैत अपन अपन घर अबैत छथि । कार्तिक पूर्णिमा से एक दिन पहिने सामा गीत के बाद समदाओन गावल जाई ये ।
एतेक जतन सओ सामा बेटी पोसल, ओहो सामा सासुर जाथि।
फेर कार्तिक पूर्णिमा दिन पिठार से एरपन दय सिंन्दूर लगाय ।ओहिपर सामा सब के बैसा के चूरा दही गुरु के भोग लगा के ।भाई के फाफर भरै छथि गुर चूरा लड़ू बतासा लय के आर भाई ठेंगहुन लगा के सामा फोरै छथि। आर फेर सब चगेरा में सामा लय के जोतलाहा खेत में जा के सब बहिन चूगला के मोछ झरकबै छथि आर चुगला करें चूगलपन बिलारी करें म्यायू । बिन्दावन मे आगि लागल कियो ने मिझाबै रे हमर भैया सबे भैया से हो मिझाबै रे।साम चकों साम चकों अबिह हे सबरंग पटिय बिछबिह हे ।
फेर सब बहिन सब दूरूखा लग आबि के ई गीत गबै छथि
खोलू केबारे भैया खोलू केवार हम चल जायब राजा दरवार राजा दरबार में चम्पा फूल लोढ़ब उगी गेल हे पूर्णिमा के चान कि उगि गेल ।
आरे भम्हरा आरे भम्हरा हमर भैया छोटका भैया सुतल कि जागल अरे भम्हरा ।सात सहेलि दुअरहि ठाढ़ छियै रे भम्हरा ।काठ पसिझे मौजों नाभि पसिझै छै रे भम्हरा।
फेर सब गोसौन लग डाला राखि दै छथिन आर भगवती के गीत गावि के गोर लागी लै छथि ।हे सामा गलती सलती माफ करब ।भाई के औरदा राखव स्वस्थ राखव।
पीताम्वरी देवी।


text:
पटना । जे मनुष्य भगवानक रथ खिचैत अछि, रथ यात्रा उत्सव देखैत अछि, भगवानक स्वागत करैत अछि, हुनकर सभटा पाप नष्ट भए जाएत अछि तथा एहि जीवनक बाद हुनका भगवद्धाम क प्राप्ति होएत अछि : उक्त गप इस्कॉन पटना क अध्यक्ष श्री कृष्ण कृपा दास एकटा प्रेस कॉन्फ्रेंस कए संबोधित करैत कहलाह ।
पटना इस्कॉन दिस स आगामी रथ यात्रा कए लेल कैल गैल प्रेस कॉन्फ्रेंस में इस्कॉन पटना क प्रवक्ता श्री नंद गोपाल दास बतेलाह जे 14 जुलाई क होए बला एहि रथ यात्रा कए भव्य स भव्यतम बनेबाक लेल देशक विभिन्न भाग स आएल कलाकार विशेष रूप स दिन राति लागल अछि । रथ यात्रा मार्ग मे ठाम ठाम पर आरती आ प्रसाद वितरण क व्यवस्था सेहो कैल गेल अछि, संगे ठाम-ठाम पुष्प वर्षा स भगवान क स्वागत सेहो कैल जाएत । श्री दास कहलाह जे एहि रथ यात्राक विशेष आकर्षण 40 फीट उंच हाईड्रोलिक रथ होएत जाहि पर भगवान जगन्नाथ जे कृष्ण क अभिन्न रूप अछि आ हिनकर यात्रा देखला स विशेष पुण्य भेटैत अछि ।
एहि अवसर पर लंदन स आएल इस्कॉन क क्षेत्रिय सचिव आ आचार्य श्रीमद् महाविष्णु स्वामी जी महाराज कार्यक्रम मे अपन आर्शिवचन स शुसोभित करताह । संगे मदिर निर्माण समिति क अध्यक्ष श्री एल. एन. पोद्दार दीप प्रज्वलित करताह आ रथ यात्रा क शुभारंभ भगवान क रथ क आँगा झाड़ू लगा कए करताह ।
श्री दास रथ यात्रा क रूट क विषय मे बताबैत कहलाह जे ई रथ यात्रा पटना क बुद्ध मार्ग स्थित इस्कॉन मंदिर स निकैल कए बुद्ध मार्ग स होएत तारामंडल, ओतय स कोतवाली – डाक बंगला चौराहा – गॉंधी मैदान – एग्जीबीशन रोड, – फ्रेजर रोड- महावीर मंदिर – जीपीओ गोलंबर होएत बुद्ध मार्ग इस्कॉन मंदिर मे पुन: समापन होएत ।
ज्ञात होए जे पिछला 18 साल स इस्कॉन पटना रथ यात्रा क आयोजन करैत रहल अछि । जाहि मे देश विदेश क कैकटा श्रद्धालू भाग लैत अछि ।


text: पटना। मुख्यमंत्री नीतीश कुमार विधान परिषद मे एकटा प्रश्नक उत्तर मे सीधा कांग्रेस कए निशाना बना कहलथि जे बिना विकास ककरो वोट नहि भेटत। कांग्रेस जे करि रहल अछि, ओहि स ककरो फायदा नहि होयत। केंद्र बिहार मे सड़क नहि बना रहल अछि, हम सड़क बनेबा लेल अनुमति मांगी रहल छी, त अनुमति सेहो नहि द रहल अछि आ सदन मे कांग्रेसक विधायक हल्ला करि रहल दथि जे सड़क नहि बनि रहल अछि। अजीब गप अछि, केन्द्र मे बैसल कांग्रेसी चाहैत छथि जे बिहार मे हुनकर पार्टी क सरकार क गठन भ जाए, मुदा एकरा लेल राजग सरकार कए असफल करबाक चक्कर मे बिहारक विकासक विरोध भ रहल अछि। हम कहैत छी जे कांग्रेसी विधायक अपन दिल्ली मे बैसल नेता स बिहार मे सड़क आ पुल बनबा दथि, हम तैयार छी। मुख्यमंत्री कहला जे केन्द्र क सहमति क प्रत्याशा मे एनएचएआई क सड़क क मरम्मत आ निर्माण राज्य क राशि स भेल अछि। एहि पर 711 करोड़ व्यय भेल अछि। कांग्रेस विधायक आ केंद्र सरकार कए एकर स्वागत करबाक चाही,मुदा केन्द्र त राशि क भुगतान रोकि लेलक अछि। ओ प्रश्नकर्ता कांग्रेस विधायक दल क नेता महाचन्द्र प्रसाद सिंह स एनएचआई 77 हाजीपुर-मुजफ्फरपुर क चौड़ीकरण आ गोढिय़ा क समीप पुल निर्माण क अनुमति केन्द्र स लेबा मे सहयोग मंगलथि। मुख्यमंत्री कहला जे एनएचआई क मानक क तहत पुल आ सड़क निर्माण मे राज्य सरकार सक्षम अछि। हमरा मात्र केन्द्र क सहमति चाही। मुख्यमंत्री कहला जे पहिने बोर्ड लगा देल जाइत छल जे इ केन्द्र क सड़क अछि, मुदा हम एहन नहि करि रहल छी किया कि हमरा लेल सबटा बिहारक सड़क अछि। एहि सोच स हम केंद्र क हिस्सा क सड़क क मरम्मत करा देलहुं, मुदा केंद्र आब टका नहि द रहल अछि। एहि पर कांग्रेसी सदस्य उत्तेजित भ गेलाह। मुख्यमंत्री बेर-बेर कहला जे हम अहां स सहयोग चाहैत छी, सड़क बिहारक छी ओ सरकार या विपक्षक नहि छी, सड़क बनबाक चाही, हमरा अहां सहयोग दी त हम अहां संग दिल्ली जेबा लेल तैयार छी। एहि पर प्रश्नकर्ता महाचन्द्र प्रसाद सिंह कहला जे हुनका स जे सहयोग भ सकत ओ मुख्यमंत्री कए देबा लेल तैयार छथि।


text: पटना। मानव संसाधन विभाग क सचिव केके पाठक बिना विभागीय आदेश कए छठा वेतनमान लागू करबाक एजेंडा पर सिंडिकेट क बैठक मे निर्णय लेबै आ इ संदर्भ मे 23 नवंबर कए भेजल निर्देश क बावजूद बैठक क कार्यवाही नहि पठेबा पर पटना विश्वविद्यालय क कुलपति, प्रतिकुलपति, डीन, छात्र कल्याण आ प्राक्टर क नवंबर, 2009 क वेतन भुगतान पर अगिला आदेश तक रोक लगा देलथि। कुलसचिव कए पठाउल गेल पत्र क प्रति वित्त पदाधिकारी कए सेहो पठाउल गेल अछि। एकेडमिक सत्र आ परीक्षा कए समय पर पूरा करबाक निर्देश क बावजूद बीआर अंबेडकर बिहार विश्वविद्यालय द्वारा कार्यक्रम क अनुसार परीक्षा नहि करबेबाक कारण कुलपति, प्रतिकुलपति, कुल सचिव, परीक्षा नियंत्रक, डीन छात्र कल्याण आ प्राक्टर क सेहो नवंबर माह क वेतन अगिला आदेश तक स्थगित करि देल अछि।


text:
पटना : उच्च शिक्षा मे दखल क मुद्दा पर राज्य सरकार संग टकराव क सामना करि रहल बिहार क राज्यपाल आ राज्य क विश्वविद्यालय क कुलाधिपति देवानंद कुंवर आखिरकार आइ नव सिरा स आठटा कुलपति क नियुक्त क देलथि,जाहि मे स अधिकतर नाम ओहने अछि जेकर चयन कए पटना उच्च न्यायालय खारिज क देने छल।
कुलाधिपति देवानंद कुंवर क कार्यालय स जारी अधिसूचना क अनुसार पटना विश्वविद्यालय मे शंभूनाथ सिंह, मगध विश्वविद्यालय मे अरुण कुमार, बिहार विश्वविद्यालय (भीम राव अंबेडकर) मे कुमारेश प्रसाद सिंह, कामेश्वर सिंह संस्कृत विश्वविद्यालय-दरभंगा मे अरविंद पांडेय कए फेर स कुलपति नियुक्त कैल गेल अछि।
जखन कि मधेपुरा स्थित बीएन मंडल विश्वविद्यालय मे रामविनोद सिन्हा, आरा स्थित कुंवर सिंह विश्वविद्यालय मे शिवशंकर सिंह, पटना स्थित मजहरुल हक अरबी फारसी विद्यालय मे मोहम्मद शम्सुज्जोहा आ छपरा स्थित जयप्रकाश विश्वविद्यालय मे विमल कुमार कए कुलपति नियुक्त कैल गेल अछि। आठ कुलपति मे स छहटा नाम एहन अछि जिनकर नियुक्ति पटना उच्च न्यायालय सात दिसंबर कए रद्द क देने छल। न्यायालय अपन फैसला मे कहने छल जे बिहार विश्वविद्यालय आ पटना विश्वविद्यालय अधिनियम क तहत कुलाधिपति कार्यालय कुलपति क नियुक्ति स पहिने राज्य सरकार स परामर्श नहि केने छल। एहि लेल इ नियुक्ति अवैध अछि। पिछला साल सात दिसंबर कए न्यायालय चारिटा विश्वविद्यालय क प्रति कुलपति क नियुक्ति सेहो रद्द क देने छल । ललित नारायण मिश्रा विश्वविद्यालय, दरभंगा क प्रति कुलपति कुमारेश प्रसाद सिंह क नियुक्ति कए अवैध बताउल गेल छल। कुमारेश प्रसाद सिंह कए बिहार विश्वविद्यालय मुजफ्फरपुर क कुलपति नियुक्त कैल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
आलेख
– प्रवीण नारायण चौधरी
मैथिल
(पौराणिक पहिचान)
शुक्लां ब्रह्मविचारसारपरमामाद्यां जगद्व्यापिनीं
वीणापुस्तकधारिणीमभयदां जाड्यान्धकारापहाम्।
हस्ते स्फटिकमालिकां विदधतीं पद्मासने संस्थितां
वन्दे तां परमेश्वरीं भगवतीं बुद्धिप्रदां शारदाम्॥
मा सरस्वतीक चरणकमल मे बेर-बेर प्रणाम करैत एकटा छोट संस्मरण लिखय लेल चाहब। एहि संस्मरण यात्रा पर पाठक वर्ग केँ आनबाक एकमात्र उद्देश्य यैह अछि जे हमरा लोकनिक उद्गमविन्दु (मातृभूमि) मिथिला एक सिद्धक्षेत्र केर रूप मे प्रचलित रहल अछि आर हम सब कोन हिसाबे मैथिल छी।
मैथिल कथमपि कोनो खास जाति या वर्ग या समुदाय लेल नहि, अपितु मनुस्चरित केर एक सर्वश्रेष्ठ रूप मे सुपरिभाषित अछि। आउ बुझबाक प्रयत्न करी।
विष्णुपुराण मे वर्णित निमि-चरित्र तथा निमि-वंशक वर्णन करैत चतुर्थ अंशक पाँचम अध्याय, श्लोक ३२-३४ मे श्री पराशर द्वारा निर्णय देल गेल अछि:
कृतौ सन्तिष्ठतेऽयं जनकवंश:॥३२॥
इत्येते मैथिला:॥३३॥
प्रायेणैते आत्मविद्याश्रयिणो भूपाला भवन्ति॥३४॥
कृति नामक राजा मे जनकवंश केर समाप्तिक घोषणा कैल गेल अछि। इक्ष्वाकुपुत्र निमि सँ प्रारंभ मिथिलाक मैथिल भूपालगण केर पूर्ण चर्चा मे निमि द्वारा एक सहस्रवर्षमे समाप्त होवयवला यज्ञ केर आरम्भ सँ अन्त धरिक समस्त वर्णन, वसिष्ठ द्वारा निमि केँ शाप देबाक बात, पुन: निमि द्वारा वसिष्ठकेँ शाप, ऋत्विगण केर प्रार्थना पर दुनू केँ वरदान देबाक लेल देवगण द्वारा स्वीकृति, निमि द्वारा शरीर छोडबाक कष्टकेँ सब सऽ दु:सह दु:ख मानि पुन: शरीर ग्रहण करबा सँ मना कय देबाक प्रसंग, तदोपरान्त हुनकहि शरीरकेँ शमीदण्ड (अरणि) सँ मथैत एक बालक केर जन्म, विदेह सँ वैदेहक उत्पत्ति रूप मे नामकरण, मन्थन सँ उत्पत्ति हेतु अन्य नाम ‘मिथि’ आ हुनका द्वारा शासित भूमण्डल केर नाम ‘मिथिला’ मानल गेल अछि।
तदोपरान्त भूपालमण्डल एहि क्रम मे वर्णित अछि:
मिथि – उदावसु – नन्दिवर्धन – सुकेतु – देवरात – बृहदुक्थ – महावीर्य – सुधृति – धृष्टकेतु – हर्यश्व – मनु – प्रतिक – कृतरथ – देवमीढ – विबुध – महाधृति – कृतरात – महारोमा – सुवर्णरोमा – ह्रस्वरोमा – सीरध्वज – भानुमान् – शतद्युम्न – कृति – अञ्जन – कुरुजित् – अरिष्टनेमि – श्रुतायु – सुपार्श्व – सृञ्जय – क्षेमावी – अनेना – भौमरथ – सत्यरथ – उपगु – उपगुप्त – स्वागत – स्वानन्द – सुवर्चा – सुपार्श्व – सुभाष – सुश्रुत – जय – विजय – ऋत – सुनय – वीतहव्य – धृति – बहुलाश्व – कृति।
मूल मनन योग्य पाँति अछि – इत्येते मैथिला:। प्रायणैते आत्मविद्याश्रयिणो भूपाला भवन्ति।
अर्थात् ई समस्त मैथिल भूपालगण छथि। प्राय: ई समस्त राजा लोकनि ‘आत्मविद्या’ केँ आश्रय देबयवला छथि।
तऽ एहि लेख मे हमर ध्यान ओहि विन्दु पर जाइत अछि जे आब जखन कलियुग आबि गेल अछि, युगकालीन परिवर्तन मे मैथिल कतय छथि। मिथिला किऐक हेरायल-भोथियायल अछि। समाधान लेल विष्णुपुराण केर चतुर्थ अंशक अध्याय २० जतय कुरु वंशक चर्चा उपरान्त अध्याय २१ मे भविष्य मे होवयवला इक्ष्वाकुवंशीय राजा केर चर्चा शुरु भेल अछि। अध्याय २३ आर २४ पर विशेष ध्यानाकर्षण भऽ रहल अछि। अध्याय २३ मे मगधवंशीय राजा द्वारा भूमण्डल पर शासनक चर्चा अछि। अध्याय २४ मे कलियुग मे आर के सब राज्य संचालक भूपालगण हेता तिनकर विषय मे भविष्यवाणी अछि। कलियुगी राजा व प्रजाक आचरण पर नीक प्रकाश देल गेल अछि। आर अन्त मे कल्कि अवतार भेला उपरान्त पुन: धर्माचरण केर प्रतिष्ठापन होइत सूर्य, वृहस्पति आ चन्द्रमा पुष्य नक्षत्र मे एक संगे एके राशि मे अबिते सत्ययुग केर प्रारम्भ होयत कहल गेल अछि। हम पाठक सँ अनुरोध करय लेल चाहब जे एहि समस्त अध्याय पर अपन स्वाध्यायकेँ जरुर केन्द्रित करैथ आ स्वयं निर्णय करैत जातीय अभिमान सँ नितान्त दूर निज मानवीय कर्म सँ अपनाकेँ मुक्त बनबैथ।
स्मृति मे रहय, मैथिलक सन्तान सदिखन ‘आत्मविद्या’ केँ आश्रयदाता रहला अछि। माता सरस्वतीक कृपा एतय बनल रहय, मिथिलाक सन्तान केँ बिहारी खिचडी सँ बर्बाद कैल जा रहल अछि, एहि पर वर्तमान कलियुगी भूपालगण केर ध्यानकेन्द्रित हो तथा सबहक आभूषण विद्याकेँ पुनर्स्थापित कैल जाय।
जय मैथिली! जय मिथिला!!
हरि: हर:!!


text:
२५ अप्रैल २०२०, मैथिली जिन्दाबाद!!
चर्चित आ लोकप्रिय गीतकार प्रकाश झा औता लाइव ‘दहेज मुक्त मिथिला’ पर ८ बजे आइ
एडमिन वंदना चौधरी ई जानकारी शेयर करैत दहेज मुक्त मिथिला समूह केर सदस्य लोकनि सँ आइ २५ अप्रैल रातिक ८ बजे उपस्थित रहबाक निवेदन कयलीह अछि।
विदिते अछि जे दहेज मुक्त मिथिला एक चिर-परिचित अभियानक परिचायक नाम थिक। एहि समूहक योगदान मैथिली-मिथिलाक अनेकों अभियान मे सहयात्रीक रूप मे सुविख्यात रहल अछि।
वर्तमान समय लौकडौन केर माहौल मे घरहि बैसल समय बितेनाय एकटा गम्भीर चुनौती सिद्ध हेबाक कुबेर मे मैथिली सृजनकर्म अपन उत्कर्ष केँ सिद्ध कय रहल अछि। आन घड़ी अफीमी नशावत हिन्दी, पंजाबी व भोजपुरी आदिक नशा मे आकन्ठ डूबल मिथिला समाज लेल ई लौकडौन अपन विस्मृत हनुमानी शक्ति केँ पुनर्स्मरण लेल रामबाण सिद्ध भऽ रहल अछि।
दहेज मुक्त मिथिला समूहक संस्थापक अध्यक्ष प्रवीण नारायण चौधरी स्वागत करैत कहला, “वाह, हार्दिक स्वागत। हिनकर सब गीत मर्मस्पर्शी आ चिरकाल धरि स्मरण करय योग्य, असगरो मे गुनगुनाय योग्य आ मित्रहु सब संग चर्चा करय योग्य – सरेआम कोनो मंच व सभा आदि पर सेहो प्रस्तुत कय हजारों दर्शक-श्रोता केँ मंत्रमुग्ध करय योग्य होइत अछि। समय, देश आ परिस्थिति अनुरूप लेखन मे चतुर कवि शिरोमणि छथि श्री प्रकाश झा। हम सब बड़भागी छी जे ई अपनहि शब्दांकनक संग ‘दहेज मुक्त मिथिला’ लेल सेहो अभियान गीत लिखलनि अछि। संगहि, अपन सौजन्य सँ ओ गीत एहि अभियान प्रति अपन समर्पण-समर्थनक स्नेह-चिह्न रूप मे समर्पित करबाक जनतब देलनि अछि।”
ओ ईहो कहलनि जे पराम्बा जानकीक असीम अनुकम्पा सँ जाहि तरहें हम सब कियो मिलिजुलि अपन मिथिला केँ दहेज कुप्रथा सँ मुक्त करबाक एकटा संकल्प आ अभियान चलौने छी, ताहि मे प्रकाश भाइ केर योगदान काफी महत्वपूर्ण डेग होयत। एकर आडियो उपलब्ध भेलाक बाद वीडियो सेहो तैयार करबाक लेल हम सब कियो अपन लुक्खी प्रयास करब। ओ गीत जतय-जतय बाजत, हमरा पूर्ण उम्मीद अछि जे केहनो कठोर हृदय लोक दहेज मुक्त हेबाक लेल तुरन्त शपथ लय लेता। आउ, प्रकाश भाइ केँ सुनैत छी लाइव मे। पापा बिसरय नै छी कोरा – अहाँक चकलेट वाला झोरा… https://www.youtube.com/watch?v=5TW7vrqeK6c – ई हमरा बड नीक लगैत अछि।
सुतू-सुतू बौआ राति बड़ भेल…. अनेकों गीत जेकर ई रचना कयलनि अछि से सबटा बहुत उच्चकोटिक अछि। बहुत गम्भीरता सँ उत्कृष्ट कार्य करब हिनकर विशिष्टता रहलनि अछि। मैथिली संसार मे एहि तरहक उच्चमूल्यक योगदान देनिहार अत्यल्पे भेला अछि, लेकिन ओ सब एहेन-एहेन महान कार्य कय देलनि अछि जे आगामी कतेको पीढी धरि याद कयल जायत। भारतक एक सँ बढिकय एक प्रसिद्ध गायक यथा उदित नारायण, अल्का याज्ञनिक, आदि द्वारा मैथिलीक गीत गायन करेबाक रेकर्ड सेहो प्रकाश जीक नाम मे सुरक्षित अछि। निरन्तर नीक कार्य करनिहार मे मैथिली मीडियाक चर्चित चेहरा थिकाह प्रकाश झा। मैथिलीक मौलिकता केँ सदिखन उच्च महत्व दैत हिनका द्वारा रचना लिखबाक संग-संग स्वयं गायन सेहो कयल जाइत अछि। मैथिली जिन्दाबाद केर तरफ सँ हार्दिक शुभकामना!!


text:
कङ्गना राणावत
कङ्गना राणावत (हिन्दुस्तानी उच्चारण: [kəŋɡənaː raːɳoːʈʰ]; जन्म २३ मार्च १९८७) एक भारतीय अभिनेत्री तथा मोडल छी । ओ बलिउड चलचित्र उद्योगक सबसँ चर्चित अभीनेत्रीसभमे सँ एक आ सर्वाधिक पारिश्रमिक लेमएवाला भारतीय महिला अभिनेत्रीमे आबैत अछि । ओ अपन जीवन यात्रा बलिउडमे स्थापित करि चुकल अछि । अखनधरि कङ्गना एक राष्ट्रिय चलचित्र पुरस्कार आ चारिटा फिल्मफेयर पुरस्कार प्राप्त करि चुकल अछि ।
बाल्यकाल[सम्पादन करी]
रणावकक जन्म भारतक हिमाचल प्रदेशमे भेल अछि । सुरुवाती समयमे ओ अपन मातापिताक आग्रहमे डाक्टर बनैलेल चाहैत छल मुदा अपन करियर निर्माण करिक लेल सोलह बर्षक उमरमे दिल्ली आबि ओ एक मोडल बनल । सन् २००६ मे ओ बलिउड चलचित्र ग्याङ्गस्टरमे मुख्य भूमिकामे ओ चलचित्र जगतमे पदार्पण केनए छल जे हुनका फिल्मफेयर उत्कृष्ट नव महिला कलाकारक लेल पुरस्कार दिलेनाए छल ।
व्यक्तिगत जीवन[सम्पादन करी]
प्रमुख चलचित्रसभ[सम्पादन करी]
- ग्याङ्गस्टर (२००६)
- फ्यासन (२००८)
- तनु वेड्स मनु (२०११)
- कृष ३ (२०१३)
- क्वीन (२०१४)
- तनु वेड्स मनु रिटर्न्स (२०१५)
प्रसिद्धि[सम्पादन करी]
सन्दर्भ सामग्रीसभ[सम्पादन करी]
- ↑ "Facts About Kangna Ranaut", officialkanganaranaut.com, अन्तिम पहुँच ३० सितम्बर २०१३।